text:
Nhau 8: Hofori Mupasi
Kudai mumwe munhu akanga achiuya kwauri uye akareba tsoka pfumbamwe, waizofungei? Kuti munhuyo angava hofori! Pasi pano pane imwe nguva paiva nehofori chaizvoizvo. Bhaibheri rinoratidza kuti madzibaba adzo aiva ngirozi dzakabva kudenga. Asika kungadaro sei?
Yeuka, ngirozi yakaipa Satani yakanga yakabatikana nokuparira chinetso. Yanga ichitoedza kuti ngirozi dzaMwari dzive dzakaipa. Munguva yakati o, dzimwe dzeidzi ngirozi dzakavamba kuterera Satani. Dzakarega basa raiva naMwari rokuti dziite mudenga. Uye dzakaburukira pasi pano ndokuzviitira dzimene miviri yavanhu. Unoziva kuti nei here?
Bhaibheri rinoti imhaka yokuti vanakomana ava vaMwari vakaona vakadzi vakanaka pasi pano ndokuda kugara navo. Saka vakauya kupasi ndokuroora vakadzi ava. Bhaibheri rinoti kwakanga kwakaipa, nokuti Mwari akaita ngirozi kuti dzigare mudenga.
Apo ngirozi navadzimai vadzo vakava navana, ava vana vaiva vakasiana. Pakutanga vangave vasina kuoneka vakasiana kwazvo. Asi vakaramba vachingokura zvikuru, vachingoramba vachisimba zvikuru, kusvikira vava hofori.
Hofori idzi dzaiva dzakaipa. Uye nokuti dzaiva dzakakura zvikuru uye dzakasimba, dzaizokuvadza vanhu. Dzaiedza kumanikidzira ari wose kuva akaipa saidzo dzimene.
Enoki akanga afa, asika pasi pano paiva nomumwe murume zvino akanga akanaka. Zita romurumeyu rainzi Noa. Aigaroita icho Mwari aida kuti aite.
Parimwe zuva Mwari akaudza Noa kuti nguva yakanga yasvika yokuti Iye aparadze vanhu vose vakaipa. Asi Mwari aizoponesa Noa, mhuri yake nezhinji dzemhuka. Ngationei kuti Mwari akakuita sei.
Genesi 6:1-8; Judhasi 6.
Mibvunzo
- Chii chakaitika dzimwe ngirozi dzaMwari padzakateerera Satani?
- Nei dzimwe ngirozi dzakarega basa radzo mudenga ndokuuya pasi pano?
- Nei zvakanga zvisina kururama kuti ngirozi dziuye pasi pano uye dzobva dzazviitira miviri yevanhu?
- Vana vengirozi vakanga vakasiyana nevamwe pakudini?
- Sezvaunogona kuona mumufananidzo, vana vengirozi vakaitei pavakava hofori?
- Pashure paEnoki, murume upi akanaka akazorarama panyika, uye nei Mwari aimuda?
Mibvunzo yokuwedzera
- Verenga Genesi 6:1-8.
Genesi 6:6 inoratidza chii nezvemanzwiro angaita Jehovha pamusoro pomufambiro wedu? (Pis. 78:40, 41; Zvir. 27:11)
- Verenga Judhasi 6.
Ko ngirozi “dzisina kuchengeta nzvimbo yadzo yepakutanga” muzuva raNoa dzinoshanda sei sechiyeuchidzo kwatiri nhasi? (1 Vak. 3:5-9; 2 Pet. 2:4, 9, 10)


c: text/html

text:
Huwandu
Zvidzidzo zwehuwandu (arithmetic) zvidzidzo zveMasvomhu zvinoongorora nezve maverengerwo nokuwanda kwezvinhu. Vanhu tese tinoshandisa ruzivo rwehuwandu mumabasa ese kubva mukuverenga zvinhu kusvikira kumabasa akaita sekuvaka nekutengeserana zvinhu.
Contents
Huwandu mukushaiwa/mukudzokera shure nehuwandu mukuwana/mukuenderera mberi[chinja | edit source]
Huwandu hwechinhu hunoitikira mukuwana kana mukushaiwa.
Huwandu hwechinhu hunoitikawo mukuenderera kumashure kana kumberi.
Kana pasina chinhu, pane 0, uye hapana huwandu mukuwana/kuenderera kumashure kana mukushaiwa/kuenderera kumberi.
Muenzaniso:
-a: huwandu hunoita a mukudzokera kumashure, apo chiperengo a chakamirira chiperengo chohuwandu.
+a: huwandu hunoita a mukuenderera mberi, apo chiperengo a chakamirira chiperengo chohuwandu.
-4: huwandu huna mukushaiwa kana kuti mukuenderera kumashure.
+6: huwandu hutanhatu mukuwana kana kuti mukuenderera kumberi
Tichazoda kutsvaka mashoko anomirira + na - kana zvichishandiswa sezvataugwa pamusoro apo.
Zvingaitwa kuzviperengo zvehuwandu[chinja | edit source]
Kuwedzanisa (+)[chinja | edit source]
10 + 5 = 15: Kubwerengedza zvinhu gumi nezvinhu zvishanu zvinotipa zvinhu gumi nezvishanu
Mashandisigo echiperengo, + pano apa zvasiyana nemashandisigo achaitwa muchikamu chiri pamusoro apo. Pano apa + chinonzi chiratidzo chewedzaniso (plus sign) kana kuti chiwedzero (Tinogona kuchipawo zita rokuti chidzero tichirangarirawo Bernard Chidzero uyo munyori wegwaro renyaya rokutanga muChiVanhu rinonzi "Chinzvengamutsvairo").
Kubvisa (-)[chinja | edit source]
a - b zvinoreva kuti huwandu hunosara pakubvisa zvinhu b kubva muzvinhu a.
Muenzaniso;
6 - 4 = 2: zviviri ndihwo huwandu hunosara mukubvisa zvhinhu zvina kubva muzvitanhatu
Pane hukama pakati pekuwedzanisa nekubvisa. Kubvisa kwakafanana nekuwedzanisa zvauinazvo nezvawakakwereta uchirangarira kuti zvawakakwereta zvinoita kuti zvauinazvo zvive zvishoma nehuwandu hwezvikwereti.
Maunga huwandu (x)[chinja | edit source]
Maunga huwandu (multiplying in English) enhamba mbiri chiitiko chakafanana nekudzokorora wedzaniso yenhamba idzi. Apa nhamba yekutanga inenge ichiwedzaniswa kanokwana kuenzana nenhamba yechipiri. Somuenzaniso kana nhatu (3) achiungwa kana (4), mhinduro inowanikwa nokuwedzanisa nhatu (3) kanokwana kana (4) sezvizvi:
Pamuenzaniso wapiwa pamusoro: 3 X 4 = 12. Apa kureva kuti, zvinhu gumi nezviviri (12) ndihwo huwandu hunobuda pakuunga zvinhu zvitatu (3) kanokwana kana (4). Nemamwe matauriro chaunga chezvinhu gumi nezviviri chinobuda pakuti chimwe nechimwe chemapoka matatu chabereka kana kuunganidza zvinhu zvina.
Izwi rokuti chaunga riri kushandiswa pano kureva multiple kuEnglish, kana kuti zvinhu zvizhinji. Pamuenzaniso uri pamusoro tingati pane mapoka mana (4), rimwe nerimwe rine nhengo nhatu (3) ari kuunganidzwa achizopa chaunga chenhengo gumi nembiri.
Pakutaura jikerere a x b kana kuti ab zvinoreva kuti kuunga huwandu hwenhamba a nenhamba b. Nekumwe kutaura zvinoreva kuti tsvaga huwandu hunobuda pakuti chimwe nechimwe chezvinhu a chinobereka zvinhu b .
Saka pakuturikira multiplication inenge ichinzi Maunga huwandu, multiplying yonzi iyo kuunga huwandu.
Kukamura kana kuti Govaniso (/)[chinja | edit source]
a/b zvinoreva kuti Huwandu hunodiwa nechimwe nechimwe chezvinhu zvinosvika b pakugovanisa zvinhu a zvakaenzanirana.
Muenzaniso:
12/3 = 4: Huwandu hunodiwa nechimwe nechimwe chezvitatu kubva mukugovanisa zvinhu gumi nezviviri zvinhu zvina.
Pane hukama pakati pekutsama nekugovanisa. Kugovanisa zvakafanana nekutsama nedimbu reMuravanegumi.
Kuradanuka[chinja | edit source]
Kuradanuka (Exponentiation in English) chiitiko chinonyorwa sezvizvi, bn, chinotora nhamba mbiri, hwaro b ne muradanuri (kana munongedzi or simba) n. Kana n ari nhamba izere iri hombe pana zero, kuradanuka kwakafanana nokudzokorora tsamaniso. Izvi zvinonyorwa sezvizvi:
zvinoda unofanana ne rutsamo inodzokorora wedzaniso:
Muradanuri ndiye anonzi ‘’exponent’’ kuEnglish
Kutsinhanisa[chinja | edit source]
Shoko rokuti kutsinhanisa (Exchange in English) rinoreva kupesana kwenhumbi dzirikutengeswa nemari, kana kupesana kwenhumbi dziri kutengeswa nedzimwe nhumbi dziri kutengeswa. Apa nenhumbi nenhumbi kana nhumbi nemari zvinenge zviine hukoshi hwakaenzana. Paya munhu anotenga chingwa kuchitoro tingati pane kutenderana kuti chingwa nemari yapiwa zvakakosha zvakaenzana.
Dimbu[chinja | edit source]
Shoko rokuti dimbu (fraction in English) rinoreva chikamu kubva pane chinhu chizere chose. Dimbu kana richinyorwa rinotaura kuti pane zvikamu zvingani zvakaenzana, sokuti zvitatu-kubva-pazvina (3/4), chimwe-kubva-pazviviri (1/2), zvina-kubva-pazvisere (4/7). Pakunyora muchidimbu tichati 4/7 inonyorwa ichingonzi zvikamu zvina-pazvisere.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Mwanza (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine mwanza wemakore 13 ekuberekwa.
Chikuwo (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiye guwo.
Chipakati (median in English) ndiyo nhamba iri pakati penzimwe kana dzichinge dzarongwa maererano nehukuru hwadzo. Sokuti kana pane nhamba dzinoti 1,2,3,5,7,8,9,11,12,15,18,27,30 chipakati anenge ari 9 nokuti ane nhamba nhanhatu kurudyi nekuruboshwe.
Hukuru (Magnitude) - iri izwi rinotaura kukura kwakaita nhamba zvisinei kuti ine vara (-) kana (=) pamberi payo. Sokuti -50 ine hukuru hwakaenzana ne +50, nyangwe zvavo nhamba mbiri idzi dzakasiyana pahuwandu hwadzo. +50 yakawanda pane -50.

robotstxt: allowed

filter: keep


text:
Ku creche kunoshanda musikana wangu kunekamwana kanonzi Faffy. Ende kari cute futi kari sweet. Nezuro toda kuchaisa ndakakawana kachifirira kupfeka maboots ako. Ndakasvika ndokukabatsira. Veduwe waive mutsutsurutsutsuru kunon’ona garwe netoothpick. Ndakaita 5minutes chaidzo. Ndapedza ndoti rega ndiende zvikanzi naFaffy, ‘Sir, mandipfekedza banana.’ nditarisewo ndione zveshuwa ndapfekedza mwana banana. Hapaya pakunobvisa maboots aya. Kwaive kuteya zhou nechikirimbane chaiko. Dzakaita 10minutes. Ndakazokunda ndokukapfekedza zvakanaka.
Ndapedza ndonzwa koti zve, ‘Sir, maboots aya haasi angu!’ Ndakamerera nehasha asi semunhu anoshanda nevana ndakazvinorwa ndokukakumura maboots aye. Ndapedza ndikabvunza kuti ko ako aripi nhai Faffy. Zvikanzi Sir, angu maboots asara kumba. Aya akasiiwa nesister yangu, ndamapfekedzwa namama. Ndakahwa kubvunda neshungu. Asi basa rangu ndinoita nemazvo. Takapfekedzana maboots aye zvekare. Ndapedza zvikanzi na Faffy, ‘Sir, ko masocks acho?’ Apa ndakashaya kuti ndoseka here kana kuchema. Zvinyoronyoro ndakabvunza kuti ko masocks acho arikupi. Shasha ndokutanga kuseka zvayo yakanditarisa zvikanzi, ‘NDAMAPFINYIRA MUKATI MEMABOOTS ANGU!’. Mukandihwirawo kunodiwa musikana webasa mondiudzawo veduwe!


text:
- Published on 16 January 2015
- Written by kwayedza
"VAMWE vana vangu ndakavaita nemukuwasha!"
Mashoko aya anoramba kugamuchirika sezvo patsika dzechivanhu mukuwasha naambuya vari vanhu vanofanirwa kunge vachinyarana uye kuti vasingafarise zvekusvika pakugara semurume nemudzimai.
Asi kumumwe mukadzi nemukuwasha wake vekuTrelawney, kuBanket, kunyarana uku hapachisina sezvo ambuya vari kuita kuimba chaiko vachiti pavana vavo, vaviri vacho vakavaita nemukuwasha.
Ambuya nemukuwasha vepapurazi reNew Grade ava vari kubuda pachena kuti vanodanana uye izvi zvinotevera kubatikidzwa kwakaitwa nevehukama.
Memory Mbavara (33) akaudza vatori venhau svondo rapera kuti anodanana nemukuwasha wake, Solomon Shayanewako Jena (51), uyo anovazve sabhuku wenzvimbo iyi. Solomon ane mudzimai wake, Rosemary Zungunde (43), anova hanzvadzi yemurume waMemory.
Joseph Kudakwashe Zungunde (56) ndiye murume waMemory.
Pachivanhu chemuZimbabwe, Memory naSolomon ndiambuya nemukuwasha avo vanofanirwa kunyarana nekuremekedzana muzvokwadi.
Memory akaudza vatori venhau, murume wake, VaZungunde, varipo kuti:
"Ichokwadi, tete vakandibatikidza ndirere nemurume wavo, handirambe. Asi ndinoti murume wedu tose nekuti ndakadanana naye kare kwemakore anosvika 16 ndisati ndambodanana nehanzvadzi yavo. Ivo tete ndivo vakazondinyengera hanzvadzi yavo vaona kuti ndaidanana nemurume wavo.
"Vakatisvikira ini ndisati ndapfeka. Ini ndini ndakatanga kuvaona ndokuzivisa (Solomon) Shayanewako ndichiti 'hona Mbuya vaDillan avo.' Iye akabva atiza achisiya ndiripo, vakasvikotora chipfeko changu."
Memory anoti hazvikwanisike kuti arambane naSolomon nekuti ndiye baba vevamwe vana vake.
"Shayanewako murume wangu, ndakadanana naye kare hazvigone kuti tirambane. Vana vandaiti vaMatemai (VaZungunde) havasi vavo, vaingochengeta. Mumwe wacho ndewe mumwewo murume.
"Ivo (Zungunde) havana chavo, ndaingogarawo navo kuvachengeta asi ndaipedzwa nyota naShayanewako."
Memory anoti nzvimbo yavakabatikidzirwa iyi ndipo pavaigara vachinodananirana nguva dzose nekuda kwekuhwanda kwapakaita.
"Iyi ndiyo yaiva nzvimbo yedu yekuonerana saka musi uyu takazobatwa zvedu, asi chave kundityisa tete vakatora chipfeko changu, vanogona kundigadzira."
Anoti mbatya zhinji dzaainadzo akatengerwa naSolomon zvaisazivikanwa nemurume wake zvose natete.
"Ndaipihwa mari nekutengerwa mbatya nemukuwasha uyu. Kwandiri haasi mukuwasha, murume wangu nekuti baba vari apa ava (kureva murume wake Zungunde) havana simba asi Jena (Solomon) ishasha. Ndiri mwana mudiki ini, handingazvikwanise uyewo ndaida vana saka ndakaitiswa naJena," akadaro.
Kunyange zvichinzi rudo rwevaviri ava rwaimbova rwemuchivande pakutanga, gava rinonzi rakazodambura musungo nemusi wa17 Zvita gore rapera apo Mai Shayanewako vakawanikidza murume wavo nemuroora vari pakati pechuru.
Mudzimai uyu achitaura nehasha, akatsinhira kuti vaviri ava akavawanikidza.
"Ndakashamiswa kuti muroora wangu chaiye kumuwanikidza nemurume wangu. Kana dai aida zvake kuita chipfambi akadii kutsvaga mumwe murume pane kudanana nemukuwasha? Murume waMemory ndiye wandinoti baba, ihanzvadzi yangu buda ndibudewo saka murume wangu naMemory ndiambuya nemukuwasha chaivo. Shuwa here kubvisira mukuwasha hembe?" vakadaro Mai Shayanewako.
Vanoti nemusi uyu murume wavo akanga achida kuenda kuHarare apo akanzvenga pamba ndokunosangana naMemory vachibva vapinda muchuru.
"Memory akabva kumba nechigubhu achiti aienda kutsime. Ini ndakazodarikawo nemusango umu ndichida kuenda kumba kwemumwe mudzimai apo ndakawanikidza vaviri ava. Murume wangu akatiza muroora wangu ndokusara agere pazambia ravainge vakawaridza. Sezvo muroora wangu akanga akabvisa chipfeko chemukati, ndakachitora seumboo, ndinacho kusvikira nhasi uno," vakadaro Mai Shayanewako.
"Muroora uyu ndakamurova apo aikumbira ruregerero kwandiri achiti, 'sorry tete, sorry tete'. Akabvuma kuti aiva zvose. Chokwadi kuitwa masanganiswa kudaro here, kuti uku ane hanzvadzi yangu, uku ane murume wangu? Ndiwo makunakuna ekugumisira munyika aya.
"Ndinoda kuripwa mombe mbiri chaidzo nemurume wangu pamwe chete naiye muroora. Kuita chipfambi chinonyadzisa kudaro?"
Vanoti inyaya inovarwadza zvikuru nekuti pakatiziswa Memory nehanzvadzi yavo akasvikira mumba mavo vakazomutora vachimuendesa kumurume wake. Nyaya iyi vanoti vakazoisvitsa kumapurisa ekuTrelawny vakanzi vanotaurirana nekuisvitsa kwashe weko, izvo vakaita.
Musi wabatikidzwa vaviri ava, mukuwasha uyu anonzi haana kuzooneka sezvo akabva aenda kuHarare uko akazodzoka achikumbira ruregerero.
"Murume wangu akandikumbira ruregerero achiti, 'Mudzimai wangu ndiregererewo zvawakaona ndizvozvo, ndinodanana nemuroora wako ambuya vangu. Ndine hurombo,'" vakadaro.
Memory nemurume wake vakaroorana mugore ra2000, kuchiti Solomon akawanana nemudzimai wake makore 26 akadarika. Mai Shayanewako vakatsinhira nyaya yekuti muroora uyu anoti vamwe vevana vake akaita nemukuwasha.
"Dambudziko rekuti hanzvadzi yangu haana simba takarinzwa, izvo zvekuti vana ndeve mukuwasha hamheno. Pane runyerekupe rwekuti vana vaMemory ndeve imwe hanzvadzi yangu ari kumusha. Hamheno ivo ndivo vanoziva asi mwana wavo musikana ane zita rangu," vakadaro.
Vanoti kana zvakadaro muroora wavo uyu ngaachiuya zvake azoita mudzimai wechipiri pamurume wavo.
Memory paakaona kuti abatikidzwa anonzi akabva atiza musha ndokuenda kumba kwaambuya vake kwaSabhuku Zvikaramba, kuMupumbu kwekare kwaZvimba.
Asi Solomon akaramba kutaura zvakawanda nevatori venhau zvisinei kuti akaita seanobvuma kuti anodanana naambuya vake.
"Endai munotaura nevakakupai mashoko iwayo nekuti ini ndinogona kuzvidzivirira asi ini ndiine mhosva. Nyaya inogona kunge iripo zvayo uye mambo vemuno, VaKarigamombe, vave kuzviziva, nyaya iyi yavako," akadaro.
Murume wekutorerwa mudzimai nemukuwasha, VaZungunde, vakatsinhira vachiti:
"Nyaya iyi inondirwadza zvikuru, chokwadi kudheerera kwakadii kuti mukuwasha wangu chaiye anodanana naambuya, mukadzi wangu? Ende haana kundiroorera futi mukuwasha uyu, akangobvisa dhemenji chete. Ava kudarikira kunodhemenja mukadzi wangu futi?
"Ini ndaiva ndaenda kunorima apo Memory anonzi akabva pamba achiti aienda kutsime ndokuzonowanikidzwa natete aine mukuwasha."
Vanotiwo zvinorwadza nekuti ndivo vane mombe dzinorimira mukuwasha uyu nemhuri yake.
VaZungunde vakashamisa vatori venhau apo vakati zvisinei nekuti mudzimai wavo anodanana nemukuwasha, vanongomuda zvakadaro.
"Mukadzi wangu ndinomuda asi ndinoda zvangu kuripwa pamwe chete nehanzvadzi yangu. Mukuwasha uyu anofanirwa kuripa uyewo mukadzi wangu oripa," vakadaro.
Panyaya yevana, vakati havana chokwadi chekuti ndevavo.
"Vana handichaziva kuti ndevangu here nekuti vanhu ava vanogona kunge vakadanana kare."
Mai Shayanewako vakatsinhira mashoko ekuti muroora uyu vaida kuti adzoke pamusha kunyange achidanana nemukuwasha, murume wavo.
"Hanzvadzi inorwara, ngaadzoke zvake muroora pamusha," vakadaro.
VaZungunde vanoti zvinorwadza kuchengeteswa vana vasiri vavo kubva ichiri nhumbu.
"Ini ndinoda kuripwa nekuti ndakachengeta vana vevamwe varume ndichiti ndevangu. Ichokwadi kuti handina simba asi ndivo vakandiroya Memory naShayanewako," vakadaro.
Memory akaenderera mberi achiti: "Matemai ava havana kumbobvira vakaita mwana, vavanoti matwins vana vemumwe mukadzi avo vana vacho vakafa vaiva vana vemumwewo murume.
"Chokwadi ini nezvaMatemai ava handichada, kudare ndichanotaura chokwadi pasina kuvanza kuti ndinodanana naShayanewako uye vana vaviri ava ndeve mukuwasha. Uyu mumwe mwana ana baba vake oga asi ndakati vose ndeve kwaZungunde."
Nyaya iyi inonzi yamirira kupinda mudare munguva iri kutevera.


text:
Nhau 79: Dhanieri Ari Mugomba Reshumba
Maiwe-e! Dhanieri anenge ari munhamo huru. Asi shumba hadzizi kumukuvadza! Unoziva here kuti nei? Ndiani apinza Dhanieri muno mune shumba dzose idzi? Ngatiwanei.
Mambo weBhabhironi zvino ava murume anonzi Dhariusi. Anoda Dhanieri kwazvo nokuti Dhanieri anomutsa kwazvo uye akachenjera. Dhariusi anosarudza Dhanieri kuva mubati ushe mukuru muumambo hwake. Ikoku kunoita vamwe varume vari muumambohwo vaitire godo Dhanieri, nokudaro vanoita izvi.
Vanoenda kuna Dhariusi ndokuti: 'Tabvumirana, O mambo, kuti mugoita mutemo unoti kwamazuva 30 hakuna munhu anganyengetera kuna mwari upi noupi kana munhu kunze kwenyu, O mambo. Aninani akasaterera, ipapo anofanira kukandwa mune shumba.' Dhariusi haazivi kuti nei varume ava vachida kuti mutemo uyu uitwe. Asi anofunga kuti mufungo wakanaka, saka anoita kuti mutemo unyorwe. Zvino mutemo haungagoni kuchinjwa.
Dhanieri paanonzwa mutemowo, anondonyengetera kumba, sezvaanogaroita. Varume vakaipa vaiziva kuti Dhanieri haangaregi kunyengetera kuna Jehovha. Vanofara, nokuti kunenge kuti bangano ravo rokubvisa Dhanieri riri kushanda.
Apo Dhariusi anonzwa kuti nei varumeva vaida kuti mutemowu uitwe, anonzwa urombo. Asi haangagoni kuchinja mutemo, saka anofanira kuraira kuti Dhanieri akandwe mugomba reshumba. Asi mambo anoti kuna Dhanieri: 'Ndinokarira kuti Mwari wako, waunobatira, uchakuponesa.'
Dhariusi anotsamwa zvokuti haangarari usikuhwo. Mangwanani anomanyira kugomba reshumba. Ungamuona apo. Anodanidzira: 'Dhanieri, mubatiri waMwari mupenyu! Mwari waunobatira akakwanisa kukuponesa pashumba here?'
'Mwari akatuma ngirozi yake,' anodaro Dhanieri, 'ndokupfiga miromo yeshumba zvokuti hadzina kundikuvadza.'
Mambo anofara kwazvo. Anoraira kuti Dhanieri abudiswe mugomba. Ibvei oita kuti varume vakaipa vakaedza kubvisa Dhanieri vakandwe mushumba. Vasati vambotosvika pasi pegomba, shumba dzinovabata ndokuvhuna mapfupa avo ose.
Ipapo Mambo Dhariusi anonyorera vanhu vose vari muumambo hwake kuti: 'Ndinoraira kuti munhu ari wose anofanira kuremekedza Mwari waDhanieri. Anoita manenji makuru. Akaponesa Dhanieri pashumba.'
Dhanieri 6:1-28.
Mibvunzo
- Dhariusi ndiani, uye anoona sei Dhanieri?
- Vamwe varume vane godo vanoita kuti Dhariusi aitei?
- Dhanieri anoitei paanoziva nezvomutemo mutsva?
- Nei Dhariusi agumbuka kwazvo zvokuti haagoni kurara, uye anoitei mangwanani anotevera acho?
- Dhanieri anopindura sei Dhariusi?
- Chii chinoitika kuvarume vakaipa vakaedza kuuraya Dhanieri, uye Dhariusi anonyorerei vanhu vose vari muumambo hwake?
Mibvunzo yokuwedzera
- Verenga Dhanieri 6:1-28.
Kurongera Dhanieri zvakaipa kunotiyeuchidza sei zvakaitwa nevashori kuedza kudzvinyirira basa reZvapupu zvaJehovha munguva dzazvino? (Dhan. 6:7; Pis. 94:20; Isa. 10:1; VaR. 8:31)
Vashumiri vaMwari vangatevedzera sei Dhanieri nhasi mukuramba vachizviisa pasi “pamasimba makuru”? (Dhan. 6:5, 10; VaR. 13:1; Mab. 5:29)
Tingatevedzera sei muenzaniso waDhanieri wokushumira Jehovha “nguva dzose”? (Dhan. 6:16, 20; VaF. 3:16; Zvak. 7:15)


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
5 Pashure pezvinhu izvi pakava nomutambo+ wevaJudha, uye Jesu akakwira kuJerusarema.
2 Zvino muJerusarema pagedhi remakwai+ paiva nedziva rainzi Bhetizata nechiHebheru, raiva nemavharanda mashanu aiva nembiru.
3 Vanhu vazhinji vairwara, mapofu, vanokamhina nevaya vaiva nenhengo dzakakokonyara, vakanga varere pasi imomo.
4 ——
5 Asi mumwe murume akanga aripo akanga ave achirwara kwemakore makumi matatu nemasere.
6 Achiona murume uyu arere pasi, uye achiziva kuti akanga atove achirwara kwenguva refu,+ Jesu akati kwaari: “Unoda kuva noutano hwakanaka here?”+
7 Murume wacho airwara akamupindura kuti: “Changamire, handina munhu wokuti andiise mudziva mvura painenge yabvongodzwa; asi pandinenge ndichiuya mumwe anonditangira kudzika.”
8 Jesu akati kwaari: “Simuka, tora kamubhedha kako ufambe.”+
9 Naizvozvo murume wacho akabva ava noutano hwakanaka, uye akatora kamubhedha kake akatanga kufamba.
Zvino zuva iroro rakanga riri sabata.+
10 Naizvozvo vaJudha vakatanga kuti kumurume akanga arapwa: “Nhasi iSabata, uye hazvibvumirwi nomutemo+ kuti utakure kamubhedha.”
11 Asi iye akavapindura kuti: “Wacho aita kuti ndive noutano hwakanaka ndiye ati kwandiri, ‘Tora kamubhedha kako ufambe.’”
12 Ivo vakamubvunza kuti: “Ndiani munhu akuudza kuti, ‘Katore ufambe’?”
13 Asi murume akanga aporeswa haana kuziva kuti akanga ari ani, nokuti Jesu akanga abva, zvapaiva neboka revanhu ipapo.
14 Pashure pezvinhu izvi Jesu akamuwana ari mutemberi, akati kwaari: “Ona, wava noutano hwakanaka. Usatadzazve, kuti chimwe chinhu chakatoipa kwazvo chirege kuitika kwauri.”
15 Murume wacho akaenda, akaudza vaJudha kuti Jesu ndiye akanga aita kuti ave noutano hwakanaka.
16 Naizvozvo vaJudha vakatambudza+ Jesu nokuda kweizvi, nokuti akanga achiita zvinhu izvi paSabata.
17 Asi iye akavapindura kuti: “Baba vangu vave vachishanda kusvikira zvino, uye ini ndinoramba ndichishanda.”+
18 Nokuda kweizvi, chokwadi, vaJudha vakatanga kutsvaka zvakatonyanya kumuuraya,+ nokuti akanga asingangoputsi Sabata chete asi akanga achitiwo Mwari ndiBaba vake,+ achizviita akaenzana+ naMwari.
19 Naizvozvo, achipindura, Jesu akaenderera mberi achiti kwavari: “Chokwadi, chokwadi ndinoti kwamuri, Mwanakomana haagoni kuita chinhu chimwe chete chaanozvitangira oga, asi chaanoona Baba vachiita chete.+ Nokuti chero zvinhu zvinoitwa naIyeye, Mwanakomana anoitawo zvinhu izvi saizvozvo.
20 Nokuti Baba vanoda Mwanakomana kwazvo+ uye vanomuratidza zvinhu zvose zvavanoita, uye vachamuratidza mabasa makuru pane aya, kuti mushamiswe.+
21 Nokuti Baba zvavanomutsa vanhu vakafa nokuita kuti vave vapenyu,+ saizvozvowo Mwanakomana anoita kuti vaanoda vave vapenyu.+
22 Nokuti Baba havambotongi munhu, asi vakapa Mwanakomana kutonga kwose,+
23 kuti vose vakudze Mwanakomana+ sokukudza kwavanoita Baba. Asingakudzi Mwanakomana haakudziwo Baba vakamutuma.+
24 Chokwadi, chokwadi ndinoti kwamuri, Anonzwa shoko rangu akatenda iye akandituma, ane upenyu husingaperi,+ uye haatongwi asi apfuura achibva murufu achienda kuupenyu.+
25 “Chokwadi, chokwadi ndinoti kwamuri, Awa iri kuuya, uye yatovapo, vakafa+ pavachanzwa inzwi+ roMwanakomana waMwari uye vanenge vateerera vachararama.+
26 Nokuti Baba zvavaine upenyu mavari,+ saizvozvo vakapawo Mwanakomana kuti ave noupenyu maari.+
27 Uye vakamupa simba rokutonga,+ nokuti iye ndiye Mwanakomana womunhu.+
28 Musashamiswa neizvi, nokuti awa iri kuuya mairi vaya vose vari mumakuva vachayeukwa+ uye vachanzwa inzwi rake,
29 vobuda, vaya vakaita zvakanaka vachamukira upenyu,+ vaya vaiva netsika yokuita zvakaipa vachamukira kutongwa.+
30 Handingaiti chinhu chimwe chete chandinozvitangira ndoga; ndinotonga, sezvandinonzwa; uye kutonga kwandinoita kwakarurama,+ nokuti handitsvaki zvandinoda ini, asi zvinodiwa+ naiye akandituma.
31 “Kana ini ndoga ndikazvipupurira,+ kupupura kwangu hakusi kwechokwadi.+
32 Kune mumwe anondipupurira, uye ndinoziva kuti kundipupurira kwaanoita+ ndokwechokwadi.
33 Makatuma vanhu kuna Johani, uye akapupurira chokwadi.+
34 Zvisinei, handigamuchiri uchapupu hunobva kumunhu, asi ndinotaura zvinhu izvi kuti muponeswe.+
35 Munhu iyeye akanga ari rambi rinobvira nerinopenya, uye imi kwenguva pfupi maida kufara kwazvo muchiedza chake.+
36 Asi ndine uchapupu hukuru kupfuura hwaJohani, nokuti mabasa chaiwo andakapiwa naBaba vangu kuti ndipedze, iwo mabasa chaiwo andiri kuita,+ anondipupurira kuti Baba vakandituma.
37 Uyewo, Baba vakandituma vakandipupurira.+ Hamuna kumbonzwa inzwi ravo chero panguva ipi zvayo kana kuona zvavakaita;+
38 uye hamuna shoko rake rinoramba riri mamuri, nokuti hamutendi iye waakatuma.
39 “Munoongorora Magwaro,+ nokuti munofunga kuti muchava noupenyu husingaperi nawo; uye iwaya ndiwo chaiwo anondipupurira.+
40 Asi hamudi kuuya kwandiri kuti muve noupenyu.+
41 Handigamuchiri kukudzwa kunobva kuvanhu,+
42 asi ndinonyatsoziva kuti kuda Mwari hakusi mamuri.+
43 Ndakauya muzita raBaba vangu,+ asi hamundigamuchiri; kudai mumwe munhu aisvika muzita rake oga, maizogamuchira iyeye.
44 Mungagona sei kutenda, imi muchigamuchira kukudzwa+ kunobva kune mumwe nomumwe uye musiri kutsvaka kukudzwa kunobva kuna Mwari mumwe oga?+
45 Musafunga kuti ndichakupai mhosva kuna Baba; kune mumwe anokupai mhosva, iye Mosesi,+ wamakaisa tariro yenyu maari.
46 Chokwadi, kudai maitenda Mosesi maizonditendawo, nokuti iyeye akanyora nezvangu.+
47 Asi kana musingatendi zvakanyorwa naiyeye,+ muchatenda sei mashoko angu?”


text:
Mazano Okubatsira Mhuri
Mhuri inogona kuva nzvimbo yokuratidzirana rudo uye yokuti unonzwa wakadzivirirwa pamatambudziko atinosangana nawo. Unogona kuita kuti mhuri yako ive saizvozvo kana ukashandisa mazano emuBhaibheri.
Cherechedzai: Mamwe mazita ari muzvikamu zvakanzi “Vakaroorana Uye Vabereki” uye “Vari Kuyaruka” akachinjwa.
Vakaroorana Uye Vabereki
Kugadzirisa Kwamungaita Matambudziko
Kuita zvinhu nenzira yakarurama kunogona kuita kuti pave nemusiyano pakati pewanano yakasimba uye inofadza.
Vari Kuyaruka
Ndingaita Sei Kuti Ndisazvidya Mwoyo?
Mazano 5 anogona kukubatsira kuti ukurire kuzvidya mwoyo.
Jesu Kristu Ndiani? (Chikamu 1)
Ungapindura sei munhu anoti Jesu aingovawo hake munhu akanaka?
Vana
Rakabhi Anoteerera Zvaanoudzwa
Guta reJeriko parakaparadzwa kwakangopona mhuri imwe chete.
Paridza Nomutauro Wokune Imwe Nyika
Ungaita sei kuti uparidzire munhu anotaura mutauro wausingagoni?


text:
Mount Darwin, Zimbabwe
Mount Darwin iguta riri kumusoro kweZimbabwe. Pane makiromita 156 kubva muHarare kusvika muMount Darwin. Vanhu vekuMount Darwin vanotaura chiKorekore icho chinova bazi remutauro wechiShona.
Zvinofungidzirwa kuti Mount Darwin ndiyo imwe yenzvimbo dzekutanga kushandirwa nemamishenari mudunhu rezasi kweAfrica nemuPutukezi aive muKatorike ainzi Gonçalo da Silveira, akasvika mugore ra1560 uye akazourayiwa muna March 1561 pedyo neMount Darwin mushure mekunetsana nemumwe wemadzishe emo.[citation needed]. Mount Darwin yakapihwa zita rayo nemuvhimi wechichena aivewo mufambi anotsvaga hupfumi ainzi Frederick Courtney Selous rinova zita raCharles Darwin, uyo aizivikanwa nenyaya dzekuita tsvakurudzo yekwakabva vanhu nezvisikwa.
Vanhu vane mukurumbira muZimbabwe vanobva kuMount Darwin ndiMai Joice Mujuru, Oliver Mtukudzi, Ignatius Mabasa naSaviour Kasukuwere. Mai Mujuru ndivo mutevedzeri wemutungamiri wenyika yeZimbabwe VaRobert Mugabe. Oliver Mutukudzi muimbi nemuridzi wemagitare, Ignatius Mabasa munyori wemabhuku uye Saviour Kasukuwere igurukota muhurumende yeZanu PF.
Mount Darwin inzvimbo inowanikwa chipatara chine mukurumbira cheKaranda Mission Hospital. Vanhu vekuMount Darwin vanozivikanwa nekurima, asi vavewo kuraramawo nekuchera goridhe muhova dziriko.
Kana uchida kushanyira nzvimbo yeMount Darwin, unokurudzirwa kuti unge wakazvidzivirira kubva kuutunga kana umhutu nekuti kune dambudziko rechirwere cheMarariya zvikuru.


text:
Muchaneta Chimuka
KUNYANGWE zvazvo vanhu vakawanda vachitora marara sezvinhu zvisina maturo, kune vamwe vari kuwana raramo kubva maari kuburikidza nekuanhonga vachiatengesera kumakambani. Sangano reEnvironmental Management Agency (EMA) svondo rapera rakabatana nevatori venhau mukunomema makambani nemapoka ari mubasa rekuchengetedzwa kwenharaunda ayo anotenga neanotengesa marara.
Dzimwe dzenzvimbo dzakashanyirwa dzinosanganisira Pomona, National Waste Collection iri kuGraniteside, Pet Bottle Collection Centre, misha yeMbare, kuHighfield neMsasa nekuChitungwiza.
Mai Edinah Tsarwo (58), avo vanove mukuru weTisunungureiwo Co-operative (Pet Bottle Collection Centre) vanoti vakatanga chirongwa ichi mugore ra1996.
“Muzinda uno takauvamba makore maviri adarika mushure mekunge tadzidza kuti mumarara mune mari. Tinotenga marara anounzwa neveruzhinji akadai semunoisirwa zvinwiwa, madhishi ayo tinozotengesera makambani makuru.
“Tinoshanda tiri pasi pekambani yePetrezim tichiunzirwa magaba nemakambani anokwana masere kusanganisira Delta Co-operation. Basa redu guru nderekuronga magaba akafanana tichiaisa pawo oga asi chinorwadza ndechekuti basa remarara rinotarisirwa pasi,” vakadaro Mai Tsarwo.
Vanoti chishuwo chavo ndechekuti kudai Hurumende nemamwe masangano akazvimiririra vaonawo kukosha kwebasa remarara kuti ritsigirwe.
“Bhizimusi remarara rinotarisirwa pasi uye munyika muno hazvibhadhari kana tichienzanisa nekune dzimwe nyika. Nokuti kg rimwe chete remarara emabhodhoro tinoritenga neR2. Kana isu tichinge tazomaronga tinobhadharwa US$750 pamakgs 17 000,” vakadaro.
Vanoti pavakatanga bhizimusi iri rakange riri duku asi iko zvino riri kukura. “Takatanga tichitengesa magaba kuMbare kusvika tazofunga kuumba mushandirapamwe uno uyo une vanhu 15, varume vanomwe nemadzimai masere. Basa iri rinorwadza nekuti tinobata marara, mamwe acho ane tsvina, zvinova zvinokanganisa utano saka tinochema kuti kudai tawaniswawo mari muno muZimbabwe nekuti tinoona kuti kune dzimwe nyika vanopa mari yakawanda.
“Gore rakaitwa World Cup kuSouth Africa vanhu vemuno vakaendako kunonhonga marara nekuti vaiwaniswa mari dzepamusoro,” vakadaro.
Zvakadai, EMA yakakurudzira vanhu kuti vachengetedze nharaunda dzakachena kuburikidza nekushandisa marara mukugadzira zvinhu zvinovapa chouviri.


text:
HURUMENDE inoti zvidzidzo zveScience zvichange zvave kuitwa kubvira padanho repuraimari nedonzvo rekuti vana vave nechido chekuita zvidzidzo izvi vachiri vadiki sezvo zvichibatsira mukusimudzira upfumi hwenyika.Vachitaura pakupihwa kwemabhuku, zvimwe zvekushandisa mukudzidza pamwe nemabhasikoro neveJokonya Trust kuchikoro cheNhidza Primary chiri kuChivhu nguva pfupi yadarika, gurukota redzidzo yepuraimari nesekondari, Dr Lazarus Dokora vakati danho iri richabatsira mukusimudzira zvidzidzo zveScience muzvikoro.
“Muzvikoro zvepuaraimari tave kupa maScience Kits,” vakadaro.
“Nguva yadarika vamwe vaibvunza kuti sei tichida zvidzidzo zveScience kupuraimari. Isu tiri kuti zvidzidzo zveScience zvinofanira kutangira kupuraimari kuitira kuti vana vave nehwaro hwakasimba hwezvidzidzo zvakadai.
Hazvisi zvidzidzo zveScience chete, asi kuti nezvekurimawo zvichatangira kupuraimari zvakare,” vakadaro Dr Dokora.
Vanoti bazi ravo riri kuita hurukuro neIran nechinangwa chekuti nyika iyi ibatsire Zimbabwe mukugadzirwa kwemaScience Kits.
Dr Dokora vakati bazi ravo rakazvipira kuvandudza ruzivo rwevadzidzisi veScience kuburikidza nechirongwa cheTeacher Capacity Programme Science, Technology, Engineering and Mathematics (STEM) kuitira kuti vagorerukirwa mubasa ravo.
“Tine vakadzidzisi 2 500 vakatambirwa kumayunivhesiti akasiyana kuti vaite zvidzidzo izvi pane 16 500 avo vakange vanyorera vachitsvaga nzvimbo.”
Zvakadaro, mazvikokota munyaya yedzidzo avo vaimbove gurukota reHurumende, Dr Sikhanyiso Ndlovu vakarumbidza chirongwa ichi vachiti kudai chakabvira kare chichiitwa nekuti chinobatsira zvikuru.
Zvisinei, munyori mukuru werimwe remasangano anomirira vadzidzisi, reProgressive Teachers Union of Zimbabwe, VaRaymond Majongwe, vakapa mafungiro akasiyana vachiti:
“Chinhu chakakosha kuziva ndechekuti haazi mwana wose achazove nyanzvi yezveScience (scientist). ‘Saka ngativei nechokwadi chezvatinoda kubura muchikamu chedzidzo.”
Vakati bazi redzidzo yepuraimari nesekondari rinofanirawo kutanga ranzwa mafungiro evadzidzisi risati ratanga zvirongwa zvakadai nekuti vana vekupuraimari vakagara vachiita zvidzidzo zvakawanda izvo zviri kuvaremera.
Vachitaura vakamirira sangano reJokonya Trust, mwanasikana wevaimbove gurukota reHurumende pamwe negamba renyika, Ambassador Dr Tichaona Jokonya, Dr Chiedza Jokonya avo pari zvino vave kugara kuUnited States, vakati vakazvipira kubatsira Zimbabwe.
Vakati vakatanga sangano iri senzira yekurangarira baba vavo uye vacharamba vachibatsira vanoshaya munyika. — The Herald.


text:
Abel Ndooka
ACHANGE ari makuwerere svondo rino kuNational Sports Stadium muHarare uko zvikoro zvemuHarare zvinenge zvichikwikwidza mumutambo weNational Association of Primary Heads Metropolitan Province Physical Education and Athletics Competitions.
Mitambo iyi iri kutanga musi weChina ichipera neChishanu uye madistricts manomwe achange achirwira kuzopinda muchikwata cheHarare icho chichazonokwikwidza kumitambo yeNAPH Provincial Physical Education and Athletics Competitions kuBindura mwedzi uno.
Madistricts achange achikwikwidza anoti Epworth/Mabvuku/Tafara, Northern Central, Warren Park/Malbereign, Glen View/Mufakose, High Glen, Mbare/Hatfield neChitungwiza.
Mitambo yesvondo rino ichange iri mumapato maviri anoti zuva rekutanga richange riri rePhysical Education (PE) kozoti rechipiri rinenge riri remujaho wekumhanya.
Munyori weNAPH mupurovhinzi yeHarare, Onias Kanengoni, anoti svondo rino vari kutarisira kuvaka chikwata chavo chakasimba icho vachazotumira kuBindura.
Zvakadaro, mushure memitambo yekuBindura, pachazoumbwa chikwata chichamirira Zimbabwe mumitambo yeConfederation of Southern Africa School Sport Associations (Cosassa) iyo ichatambirwa muHarare gore rino.
“Tiri kuvaka chikwata chedu cheHarare icho chatichazotumira kuBindura kunokwikwidza. Gore rino mitambo yeCosassa iri kutambirwa muno muHarare saka tinoda chaizvo kuti chikwata chedu chinge chine vatambi vakawanda vanove shasha,” akadaro Kanengoni.


text:
VECHIDUKU VANOBVUNZA KUTI
Kuona Zvinonyadzisira Kwakaipirei?
Uchakunda muedzo wacho here?
Kana uchishandisa Indaneti, ziva kuti rimwe zuva uchatoti usanganidzane nezvinonyadzisira. “Mukore uno hauchaiti zvokuzvitsvaka asi kuti izvo ndizvo zvinokutsvaka,” anodaro musikana ane makore 17 anonzi Hayley.
Kuona zvinonyadzisira muedzo chaiwo kunyange kune vaya vanoti handifi ndakaona zvinonyadzisira. “Ndaizviudza kuti handifi ndakatarisa zvinonyadzisira, asi zvakazoenda nepamwe rimwe zuva,” anodaro Greg, ane makore 18. “Usambofa wakati hazviitiki kwandiri.”
Mazuva ano zvinonyadzisira zvazara kwose kwose. Kubva pakangotanga vanhu kutumirana mameseji anonyadzisira pamafoni, vechiduku vakawanda vava kuzvitora mifananidzo vachiita zvinonyadzisira vobva vazvitumira vamwe.
Chinhu chinokosha chaunofanira kuziva: Muedzo uyu wakakura chaizvo kudarika yakasangana nevabereki vako kunyange nanambuya nanasekuru vako pavaiva pazera rako. Asi mubvunzo ndewekuti, Uchakunda muedzo wokuona zvinonyadzisira here?
Kana uchida, unogona kukunda muedzo wacho. Asi chokutanga ndechokuti iwe pachako unobvuma here kuti kuona zvinonyadzisira kwakaipa? Ngatimbotaurai kuti nyaya iyi yakamira sei.
Inhema here kana kuti ichokwadi?
Nhema: Kuona zvinonyadzisira hakundikuvadzi.
Chokwadi: Kuona zvinonyadzisira kunokanganisa pfungwa dzako sokukanganiswa kunoitwa mapapu kana ukasvuta fodya. Kunoita kuti uone wanano sechinhu chisina basa nepo Mwari akaita kuti ibatanidze murume nomudzimai kweupenyu hwose. (Genesisi 2:
Bhaibheri rinotaura nezvevamwe vanhu ‘vasisina tsika zvachose.’ (VaEfeso 4:19) Hana dzavo dzatindivara zvokuti havachatombooni chakaipa nokuita zvakashata.
Nhema: Kuona zvinonyadzisira kunokudzidzisa maitirwo ebonde.
Chokwadi: Kuona zvinonyadzisira kunokudzidzisa kuti uve nemakaro. Unenge wava kuona vanhu sezvinhu uye wava kufunga kuti basa ravo nderokukufadza pabonde. Ndokusaka imwe ongororo yakaitwa yakabudisa kuti, kashoma kuti vanhu vane tsika yokuona zvinonyadzisira vazonakidzwa nebonde pavanoroorana.
Bhaibheri rinoudza vaKristu kuti vasiyane “nezvoufeve, zvinhu zvisina kuchena, chido chokurara nomumwe munhu, kuchiva kunokuvadza, nokuchochora” izvo zvinova zvinhu zvinokonzerwa nokuona zvinonyadzisira.
Nhema: Vanhu vasingaoni zvinonyadzisira hapana chavanoziva panyaya dzebonde.
Chokwadi: Vanhu vasingaoni zvinonyadzisira ndivo vanoziva kuti bonde chinhu chinoremekedzwa kwete chokutamba nacho. Vanoziva kuti bonde chipo chaMwari chinoita kuti murume nomudzimai vakaroorana vawedzere kudanana uye kusimbisa imba yavo. Vanhu vane mafungiro aya kazhinji ndivo vanonakidzwa nebonde pavanenge varoorana.
Bhaibheri rinotaura zvakajeka nezvebonde. Somuenzaniso rinoudza varume kuti: “Fara nomudzimai wouduku hwako . . . Fadzwa norudo rwake nguva dzose.”
Kukunda muedzo wokuona zvinonyadzisira
Ko kana uchiona sokuti muedzo wokuona zvinonyadzisira wakakura zvakanyanya zvokuti haugoni kuukunda? Pepa rakanzi “Kukunda Muedzo Wokuona Zvinonyadzisira” rinogona kukubatsira.
Kutaura chokwadi unogona kukunda muedzo wokuona zvinonyadzisira. Kunyange wanga wava netsika yokuzviona unogona kudzidzira kuti uchirega tsika yacho. Pane zvikonzero zvakawanda nei usingafaniri kuona zvinonyadzisira.
Funga zvakaitika kuna Calvin, uyo anoti akatanga kuona zvinonyadzisira paaiva nemakore 13. “Ndaizviziva kuti zvakaipa,” anodaro Calvin, “asi ndaitadza kukunda muedzo wacho. Hana yangu yaitanga kunetseka pandaipedza kuzviona. Baba vangu vakazozviziva, uye kutaura chokwadi ndakanzwa kurerukirwa nokuti ndakanga ndava kuwana rubatsiro rwandaida.”
Calvin akazokunda muedzo wokuona zvinonyadzisira. Anoti: “Ndakaita chikanganiso chikuru nokuona zvinonyadzisira, zvokuti nanhasi zvichiri kunditambudza nokuti mifananidzo yandaiona haidzimiki mupfungwa dzangu. Pane dzimwe nguva ndinonzwa ndichida kufungidzira kuti ko kana ndikaonazve zvinonyadzisira chii chinoitika. Asi ndinofunga nezvekufara kwandinoita, kuva nehana yakachena uye ramangwana rangu rakanaka kana ndikaita zvinhu zvinofadza Jehovha.”


text:
NYAYA DZOMUBHAIBHERI DZOKUDZIDZA
Nyaya dzomuBhaibheri Dzokudzidza
Ngwarira Kuti Usava Nezvido Zvakaipa
Dzidza kubva munyaya yaDhavhidhi naBhati-shebha. Dhaunirodha nyaya iyi, verenga nyaya yacho yomuBhaibheri uye mupfungwa dzako nyaya yacho ngaiite sokunge iri kutoitika!
DZIMWE NYAYA PACHIKAMU CHINO
Nyaya idzi dzakagadzirirwa kubatsira vechiduku kunzwisisa Bhaibheri. Dhaunirodha nyaya imwe neimwe, verenga nyaya yacho yomuBhaibheri, uye mupfungwa dzako nyaya dzacho ngadziite sokunge dziri kutoitika!


text:
Barika Rinobvumirwa Here?
Mhinduro yeBhaibheri
Kwekanguva, Mwari akambobvumira murume kuti aroore madzimai akawanda. (Genesisi 4:
Mwari akapa Jesu Kristu masimba okuti amutsidzire mutemo wake wepakutanga-tanga wokuti murume mumwe chete anofanira kuva nemudzimai mumwe chete. (Johani 8:
Iye akavasika kubva pakutanga akavaita munhurume nomunhukadzi. Uyewo kuti akati, ‘Saka murume achasiya baba vake naamai vake onamatira mudzimai wake, uye vaviri vacho vachava nyama imwe.’”
Mumwe wevadzidzi vaJesu akazofemerwa naMwari kuti anyore kuti: “
Murume mumwe nomumwe ngaave nomudzimai wake uye mukadzi mumwe nomumwe ave nomurume wake.” (1 VaKorinde 7:2) Bhaibheri rinotaurawo kuti, kuti murume akaroora anenge ari muungano yechiKristu apiwe mabasa okuita muungano, anofanira kunge ari “
murume ane mudzimai mumwe chete.”


text:
Nhau 5: Upenyu Hwakaoma Hunovamba
Kunze kwebindu reEdheni, Adhama naEvha vakava nezvinetso zvizhinji. Vaitofanira kushandira zvokudya zvavo nesimba. Panzvimbo pemiti yakanaka yemichero, vaiona minzwa mizhinji noutumbambeva zvichimera pose pose. Ndozvakaitika apo Adhama naEvha vasina kuterera Mwari uye vakarega kuva shamwari Dzake.
Asika chakaipisisa pane ichecho, Adhama naEvha vakatanga kufa. Yeuka, Mwari akavanyevera kuti vaizofa kana vakadya muchero womumwe muti. Eya, muzuvaro ravakadya vakavamba kufa. Aiwa vaiva vakapusa sei kusaterera Mwari!
Vana vose vaAdhama naEvha vakaberekwa Mwari abudisa vabereki vavo mubindu reEdheni. Ikoku kunoreva kuti vana vaizokwegurawo ndokufa.
Kudai Adhama naEvha vakanga vaterera Jehovha, upenyu hwaizodai hwakave huchifadza kwavari navana vavo. Vangadai vose vakararama nokusingaperi mumufarwa pasi pano. Hapana munhu angadai aitofanira kukwegura, kurwara ndokufa.
Mwari anoda kuti vanhu vararame nokusingaperi mumufarwa, uye Anopikira kuti rimwe zuva vachadaro. Handi pasi rose bedzi richava rakatsvinda, asi vanhu vose vachava vakagwinya. Uye ani naani pasi pano achava shamwari yakanaka nani naani uye naMwari.
Asika Evha akanga asichiri shamwari yaMwari. Nokudaro paakabereka vana vake, kwaimuomera. Aiva namarwadzo. Kusaterera Jehovha kwakamuunzira chaizvo rusuruvaro rukuru, haubvumi here?
Adhama naEvha vaiva navanakomana navanasikana vazhinji. Apo dangwe ravo rakaberekwa, vakamutumidza kuti Kaini. Vakatumidza mwanakomana wavo wepiri kuti Abheri. Chii chakaitika kwavari? Unoziva here?
Genesi 3:16-23; 4:1, 2; Zvakazarurwa 21:3, 4.
Mibvunzo
- Upenyu hwakanga hwakaita sei kuna Adhama naEvha kunze kwebindu reEdheni?
- Chii chakatanga kuitika kuna Adhama naEvha, uye nei?
- Nei vana vaAdhama naEvha vaizokwegura vofa?
- Kudai Adhama naEvha vakanga vateerera Jehovha, upenyu hwaizodai hwakamira sei kwavari nevana vavo?
- Kusateerera kwaEvha kwakamurwadzisa sei?
- Vanakomana vaviri vokutanga vaAdhama naEvha vainzi vanaani?
- Vamwe vana vari mumufananidzo ndivanaani?
Mibvunzo yokuwedzera
- Verenga Genesi 3:16-23 uye 4:1,2.
Upenyu hwaAdhama hwakavhiringidzwa sei nokutukwa kwakaitwa pasi? (Gen. 3:17-19; VaR. 8:20, 22)
Nei zita rokuti Evha, iro rinoreva “Mupenyu,” rakanga rakakodzera? (Gen. 3:20)
Jehovha akaratidza sei kuti akanga achiri kuda Adhama naEvha kunyange pashure pokunge vatadza? (Gen. 3:7, 21)
- Verenga Zvakazarurwa 21:3, 4.
Ndezvipi ‘zvinhu zvekare’ zvaunotarisira kuona zvichibviswa?


text:
ZVIKORO zvizhinji mudunhu reMashonaland East zvakawanikwa zvichiita zvinhu zvisiri pamutemo mushure mekunge zvashanyirwa zvisingatarisire negurukota redzidzo yepuraimari nesekondari, Dr Lazarus Dokora, munguva pfupi yadarika.
Vakuru vezvikoro mudunhu iri vakashamiswa mushure mekushanyirwa naDr Dokora pamwe chete nemutevedzeri wavo, Professor Paul Mavima, Provincial Education Director, VaChristopher Chihota pamwe naDistrict Education Officer weSeke, VaRich Matimbe, avo vakangoerekana vasvika pasina akange azivisa nezvevayenzi ava.
Mamwe magwaro ane chekuita nemabatirwo emari dzezvikoro anonzi akawanikwa asina kurongeka izvo zvakaita kuti Dr Dokora vabvunzurudze vakuru vezvikoro zvacho. Vachitaura mushure mekushanya uku, Dr Dokora vakati chinangwa chavo ndechekuti vazvionere pamhuno sefodya zvimwe zvezvinhu zvavanosimbonzwa nerunyerekupe maringe nekusafambiswa zvakanaka kwezvinhu muzvikoro.
Mumakore adarika, zvikoro zvizhinji zvemuZimbabwe zvange zvakatarisana nematambudziko akadai sekuburitswa kwemapepa ebvunzo zvisiri pamutemo, kusashandiswa zvakanaka kwemari nekukundikana kwevabereki kubhadhara mari.
“Kuburikidza neongororo yatakaita, tiri kutarisira kuti zvinhu zvichafambiswa negwara. Tinoziva kuti kune zvakawanda zviri kuitika asi vashandi vedu kumahofisi ari mumatunhu vanofanira kugara vakaisa ziso muzvikoro izvi,” vakadaro Dr Dokora.
Vakati zvikoro zvinofanira kutevedza gwara rezvikoro zvakaita secheMandedza High School, kwaSeke, apo basa riri kufambiswa zvakanaka zvikuru nemukuru wepo, VaTakesure Kanyemba.
“PaMandedza High School zvinhu zviri kufambiswa zvakanaka zvekuti dai muzvikoro zvedu basa richifambiswa zvakadai, hataimbogunun’una,” vakadaro Dr Dokora.
Zvisinei nematambudziko ari kusanganikwa nawo mudzidzo, Zimbabwe iri kuramba iri pamusoro penyika dzose dzemuAfrica maringe nekuva nevanhu vanogona kuverenga nekunyora nechikamu che91%. -The Herald.


text:
Zamu
Muchidzidzo chezvipenyu, mazamu inhengo dziri padundundu revakadzi dzinogadzira mukaka mushure mokunge mwana azvarwa. Mazamu ane tsatsadzi dzinotora chikafu chiri muropa raamai dzichigadzira mukaka wemwana.
Mutsika dzemarudzi mazhinji mazamu anowonekwa sezvishongo zvinoyevedza pamuviri wemukadzi. Kunyika dziri kuEurope mamwe madzimai anotora mari zhinji kuenda kunovandudza chimiro chemazamu avo kuti ave anoyevedza zvichienderana nemaonero avo.
- Matyaka, dombwe, madombwe kana manhombwe (First beestings; colostrum) zvinoreva mukaka unotanga kubuda kana mwana azvarwa une ruvara rwakaita yellow.
.


text:
NYAYA IRI PAKAVHA
Bhaibheri Richiri Kushanda Here?
‘Kokutanga muupenyu hwangu, ndakanyatsofara.’
HILTON aifarira zvetsiva. Paakanga ava nemakore 7 akanga ava kutokwikwidza pamitambo yetsiva uye ava kufamba achirova vanhu. Ava kusekondari, iye neshamwari dzake vaingombeya mumigwagwa vachitsvaka vekurova. Hilton anoti, “Ndaiba, ndaiita zvekubheja, ndaiona zvinonyadzisira, ndaidenha vanhukadzi, uye ndaituka vabereki vangu. Vabereki vangu havana kumbofunga kuti ndaizova munhu kwaye. Pandakapedza zvidzidzo zvesekondari ndakabva ndabva pamba.”
Hilton paakazodzokera kumba kwavo pashure pemakore 12, zvakaomera vabereki vake kubvuma kuti akanga ari mwana wavo chaiye. Akanga adzikama, ava kuzvidzora uye ava kuremekedza vamwe. Chii chakanga chaita kuti Hilton achinje kudaro? Akanga afungisisa kuti upenyu hwake hwakananga kupi. Akaongororawo Bhaibheri kuti aone kana raigona kumubatsira kuchinja mararamiro ake. Hilton anoti, “Ndakashandisa zvandaiverenga muBhaibheri izvo zvaisanganisira kubvisa unhu hwekare uye kuteerera murayiro uri pana VaEfeso 6:2, 3 wokuremekedza vabereki vangu. Kokutanga muupenyu hwangu, ndakanyatsofara uye zvandakaita zvakafadza baba naamai vangu!”
Nyaya yaHilton inoratidza kuti zviri muBhaibheri zvinoshanda uye zvine simba rokuchinja munhu. (VaHebheru 4:12) Ngationgororei kuti zvimwe zvacho zvakadai sokutendeka, kuzvidzora, kuvimbika, uye rudo zvinobatsira sei kuti munhu ararame upenyu huri nani.


text:
Chimurenga
Chimurenga (Zimbabwe Struggle for Liberation; riot) zvinotaura hondo yakarwiwa nevanhu vatema veZimbabwe kuitira kuzvisunungura kubva kuhudzvanyiriri hwehutongi hwevarungu vakabva kuBritain.
Shoko rokuti chimurenga rinotodza rokuti kurengera rinoreva kurunzira kana kufurira boka revanhu kuita zvisiri pamurawo kana zvisingatenderwe nehutongi huripo panguva iyoyo. Saka chimurenga chaiva nzira yekurunzira vanhu vatema kuti vapandukire hurumende yaivepo yevachena, kuti vanhu vazviwanire kodzero dzavo uye kuzvitonga kwegutsaruzhinji.
Zvakakonzera hondo yeChimurenga[chinja | edit source]
Hondo yeChimurenga yakarwiwa nezvikonzero zvinosanganisira:
- Kubvisa hutongi hweudzvanyiriri hwaisiyanisa vatema nevarungu, vatema vachibatwa huyanga munyika yemadzibaba avo.
- Kusandura magoverwo evhu akangaasina kururama nokuti varungu vakange vagere kunechu rakanaka, vatema vakakandwa kunzvimbo dzemakomo nekune rukangarabwe.
- Kushandura hutongi hwaisatendera vatema kuti vavhote musarudzo dzenyika dzoksarudza vamiri vematunhu.
- Kuunza kuzvitonga munyika yemadzitateguru evanhu vatema.
- Bongozozo (riot)


text:
MUTARE—
Zanu PF inoti iri kugadzirira kuita sarudzo yemubato yekuti itsvage munhu achakwikwidza musarudzo yekutora chigaro chemumiriri weHeadlands muparamende.
Nyaya Ina Loirdham Moyo
Chigaro ichii chakasiyiwa nevaimbove munyori wezvemabasa muZanu PF, VaDidymus Mutasa, avo vakadzingwa mubato iri.
Sachigaro weZanu PF muManicaland, Va Samuel Undenge, vanoti zvichitevera danho rakatorwa nebato ravo rekudzinga VaMutasa muZanu PF, zvakakodzera kuti patsvagwe mumwe mumiriri wenzvimbo iyi.
VaUndenge vanoti sezvo mazuva ari kuswedera ekuenda kuNomimation Court nemusi wa8 Kubvumbi, bato ravo ratove nenhengo dzakawanda dziri kuda kutora chigaro ichi. Vanoti by-election iyi iri kutarisirwa kuitwa musi wa-10 Chikumi gore rino.
VaUndenge vanoti nhengo dzeZanu PF dzinosvika gumi neshanu dziri kuda kukwikwidza musarudzo ye primary yebato kuitira kuti pave nemunhu mumwe chete anozomirira bato musarudzo iyi.
VaUdenge vanoti huwandu hwakadai hwenhengo dziri kuda chigaro ichi hunoreva kukura kuri kuita tsigiro yebato iri.
VaUndenge, avo vanova zvakare gurukota rinoona nezvemhando dzemoto, vanoti kunyange hazvo vasati vave nezuva richaitwa sarudzo dzemubato ravo, nhengo hadzisati dzobvumidzwa kukambena sezvo vachida kutanga vavhetiwa nehutungamiriri hwebato.
Dzimwe dzenhengo deZanu PF dziri kuda kukwikwidza muma primary election aya dzinosanganisira vaimbove gavhuna weManicaland, VaTinaye Chigudu, sachigaro wevaimbove varwiri vehondo yerusununguko mudunhu reManicaland, VaNation Madongorere, VaChris Chingosho, VaAlbert Nyakuedzwa, Amai Elizabeth Makoni, VaNathaniel Mhiripiri, VaDakarai Mapuranga nevamwewo.
Mamwe mapato ezvematongerwo enyika haasati abuda pachena kuti achakwikwidza here kana kuti kwete musarudzo idzi.
VaMutasa, avo vakakwidza nyaya yekudzingwa kwavo muZanu Pf kudare reConstitutional Court, vachipikisa kudzingwa kwavo, vanoti vachakwikwidza musarudzo iyi.
Bato rinopikisa reMDC inotungamirwa naVaMorgan Tsvangirai rinoti harizi kuzokwikwidza musarudzo iyi kudzimara paitwa shanduko ine chekuita nekuvandudzwa kwemitemo yesarudz.
Mutauriri weMDC-T muManicaland, VaTrevor Saruwaka, vanoti hazvibatsire kupinda musarudzo iyi kana pasina vandudzo yemitemo yesarudzo inoita kuti dziitwe paine jekerere uye pasina mukana wekubiridzira.
Apo Zanu PF iri kuronga nezvesarudzo yemuHeadlands, achigaro we-MDC-T muManicaland, VaDavid Chimhini, vanotiwo bato ravo rave pachinhanho chepamberi mukuedza kuwedzera huwandu hwenhengo itsva dzinozokwanisa kuvhota musarudzo dzemuna 2018.
VaChimhini vanoti bato ravo rine hurongwa hwekunyoresa vavhoti vatsva vanosvika zviuru gumi nezvitanhatu mudunhu rinovhoterwa rega rega. VaChimhini vanoti izvi zvinokwanisika chete kana vakaziva panogara nhengo dzavo uye nekudzishanyira mudzimba vachinyoresa mazita avo pamwechete nekuvakurudzira kutora zvitupa kune vaya vasina uye nekuzononyoresa kuvhota.
VaChimhini vanoti kuvepo kwe Electronic Voters Roll panguva ino kuchavabatsira sebato mukuongorora vanhu varimo nevasimo mukuita kuti basa ravo rive nyore. Manicaland ine matunhu makumi maviri nematanhatu anovhoterwa kuti ave nevamiriri veparamende
Sachigaro weMDC –T anoti pari zvino mabasa avo ekunyoresa nhengo itsva mumatunhu ose ari kufamba nemazvo.


text:
JAMES CHIMOMBE paakaimba chimbo chine mazwi anoti, “Nhai George mudiwa wangu, wakandigumbura. Wapengesana nanesi . . .”, haana kutiudza kuti akapfimba mumwe ndeupi. NdiGeorge here akapfimba nesi, kana kuti nesi ndiye akapfimba George? Ko iye George akanga audza nesi vaakanga ave kupengesana navo kuti ane mumwe mudiwa here?
George akanga akaroora. Mukadzi wake ainge achizviona kuti mudiwa wake atoenda nemumwe munhu, nyangwe zvazvo vaine muchato nevana vose. Nyaya yaGeorge haisi yaChimombe chete, ndakainzwawo ichitaurwa musi uno nemagadhi maviri akanga ari pabasa.
Mumwe gadhi akanga achiudza shamwari yake kuti, “Unoziva ndatambura nechibhebhi ichi. Tarisa shamwari, 14 missed calls! Chimunhu chaperera zvacho ichi.”
Mumwe gadhi wacho akabva ati, “Saka uchaita sei nacho nekuti kana chiri serious sezvauri kutaura chichakuparadzira imba yako?”
Mumwe gadhi uye akabva ati, “Asi ipapo uri kutaura chokwadi. Nyaya iripo ndeyekuti ini chibhebhi ichi handitombochida kana mbichana. Ini ndakachinyenga ndichitotamba zvangu ufunge. Ndakanga ndichitofamba zvangu ndichienda kumba, ndichibva ndagoonawo chibhebhi chipfupi, chakabatana, chine matama anenge echidhori. Ndakangotangawo kutaura nacho zvekungotamba. Patakaramba tichitaura, ndakangozochipfimba asi ndisiri kana serious. Asi iko zvino ndave kutoona kuti patoita nyaya.”
Mumwe gadhi akabva aenderera mberi achiti, “Ko chiudzeka kuti siyana neni, ndine mukadzi nevana kumusha.”
Asi gadhi muridzi wenyaya akabva aseka akati, “Iwe, kuperera kwachakaita chibhebhi ichi hakuite. Ndakatoenda nacho kwatete vacho. Chiri kumberi shamwari, apa ini ndiri kuti ndochitiza sei? Ndobuda sei mukona mandapinda umu? Aya ndiwo anonzi mahwani chaiwo wena.
Dai ndisina kurara nacho, pamwe ndaiwana mabudiro enyaya iyi, asi manje chiri kutozviona chiri mukadzi wangu. Apa zhizha rave kuzopera zvekuti mukadzi wangu anogona kuuya chero nguva. Akanga atombondibvunza kuti ‘Ndinouya riinhi ikoko, nekuti kuno hakusisina basa rakawanda.’ Ndakabva ndamushaudha zvisingaite ndichimuudza kuti ngatisevhe mari, kwete zvekuswera achingokwira mabhazi.”
Ndine hurombo nemukadzi wagadhi ari kumusha achiti baba variko kuHarare. Ndinozviziva kuti magadhi haana mari, asi kudanana nemunhu mutaundi uchiti uri kutamba, kunodhura. Kunodhura nekuti muchada kufonerana, kukwira mabhazi muchifambirana nekusangana.
Kazhinji pane rudo pane kudyira-dyira nekunwira-nwira. Saka mari yagadhi shoma iyoyo iri kudyiwa nekuda kwehunzenza. Gadhi uyu akafanana nevarume vanopfimba vasikana vachifunga kuti kutamba, asi rudo harwusi bhora.
Gadhi akapfimba achiti ari kutamba, asika musikana waakapfimba haasi kutamba. Musikana uyu ari kutotarisira zvekuzoita mukadzi wagadhi. Asi gadhi haana kutaurira musikana kuti ane mukadzi nechekare. Ndipo panonzi naSelmor Mtukudzi wakandipedzera nguva yangu, uchindimisa mahara!
Zuva richazoziva mukadzi wagadhi kuti kune chimwe chisikana chipfupi chine matama anenge achidhori chiri kudanana nemurume wake hapabude chakanaka. Mukadzi wagadhi achashaudha musikana uyu kana kutomurova zvisingaite.
Asi ane mhosva ndigadhi? Saka ikoko kwamuri, kana mukazoona vakadzi vaviri vachirwa, musatsigire muridzi wemurume chete. Tsigirai musikana akanyengwa nagadhi achiti ari kutamba.
Kana muchida kutenga nyaya nekubata munhu, rovai gadhi kuti asarambe achinyenga nekurwadzisa vanhukadzi.
Rudo newanano zvinoyera nekuti ndezvaMwari. Ukatamba nerudo rwemumwe munhu, unenge watamba nemwoyo wake, unenge warwadzisa Mwari nekusavimbika kwako, nehupombwe hwako.


text:
Magonga (taranyika)
Shoko rokuti magonga riri kushandiswa kutaura nzvimbo mbiri imwe iri kuMaodzanyemba imwe kuchamhembe kwenyika, panova panosangana Chiso chenyika neakiso inozeya nyika.
Magonga eRinopasi[chinja | edit source]
Gonga rekuMaodzanyemba, (North pole) ndipo papoyindi panosangana uso neakiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole . Munongedzo wecompass inotaridza kuti kuMaodzanyemba ndekupi.
Gonga rekuChamhembe, (South pole) ndipo papoyindi panosangana Chiso neakiso yekuzeya yeRinopasi (Earth), kuri kuChamhembe kweRinopasi.
Takatarisana neRinopasi, Mutsazanisi mutsetse wekufungidzira une nhambwe dzakaenzana kubva kuGonga rekuChamhembe kusvika kuGonga rekuMaodzanyemba panzvimbo dzose. Mutsetse uyu unocheka urungano yeRinopasi kuita zvikamu zviviri zvakaenzana.


text:
Hardway Nyakuwarwa
MUKUWASHA wekunzi akaudza ambuya vake, amai vemudzimai wake, kuti anoda kushinha navo akaripiswa $20 natezvara vake nekuda kwehunhu hwake hwakafumuka uhu.Izvi zvakabuda mudare reHarare Civil Court apo Dories Dhewa akamhan’arira hanzvadzi yake, Tafadzwa Nguruwe, achiti ari kumushungurudza nekumurova pamwe nekumutorera mari yake.
“Changamire, ndinokumbirawo kuti ndichengetedzwe sezvo achishuvira kuti ndibve pamba pevabereki patakasiiwa. Haadi kushanda saka akandikumbira mari ini ndikati handina anoti ‘unopenga waishaya sei’.
“Anoda kuti ini ndimubhadharire mari yechikoro yevana vake asi isu tose tiri vana. Anonwa doro nechikomba changu kana aguta oti haadi kumuona. Handizivi kuti chii chandingaita kuti anzwisise,” akadaro Dhewa.
Mukupawo divi rake, Nguruwe akati Dhewa ainyepera dare.
“Zvose izvi manyepo, murume wehanzvadzi yangu iyi akashaya nekudaro ave kuuya nechikomba pamba saka haadi kutsiurwa. Chikomba chake chakasvika kumba ini ndisiko chikati chaida kurara nemudzimai wangu izvo zvisingatarisirwi nemunhu ane dzinodhonza.
“Ndakamuripisa $20 nekuda kwehunhu hwake ihwohwo akabvuma kuripa saka ndakazomuti munhu wako asina hunhu handidi kumuona pano. Ndipo pakatangira daka racho. Pamusoro pezvo, chikomba ichi chakanditi ndinofanirwa kubva kuti vazosare vachitonga nekusasana pamba pevabereki vangu,” akadaro Nguruwe.
Mutongi Trevor Nyatsanza akarasa chikumbiro chaDhewa achiti pakange pasina umboo hunogutsa dare hwekuti anoshungurudzwa naNguruwe.


text:
Muchaneta Chimuka
MUTEVEDZERI wemutungamiri wenyika, Vice President Phelekezela Mphoko, vanoti mitemo yemumigwagwa inofanira kusimbaradzwa nedonzvo rekuderedza tsaona idzo dziri kuwanda munyika. Vachitaura pakupedza zvidzidzo kwemapurisa 508 svondo rapera kuMorris Depot muHarare, VP Mphoko vakati Hurumende inoshushikana zvikuru nekuwanda kuri kuita tsaona dzemumigwagwa.
Pamapurisa 508 vakapedza zvidzidzo ava, 231 vavo vaive vanhukadzi.
“Migwagwa inofanira kugadziriswa, mitemo yosimbaradzwa uye mapurisa anofanira kuwaniswa midziyo yechizvino-zvino kuti vange vachiona kuti vatyairi vari kufamba zvakanaka. Zvinhu zvinorwadza kuti migwagwa yedu yave kusandurwa kuitwa nhovo yerufu zvisinei nekuti vatyairi vanogaroyambirwa kuti vangwarire tsaona.
“Munguva pfupi yadarika vanhu vazhinji vakarasikirwa neupenyu mutsaona yebhazi reZupco nerePioneer,” vakadaro.
Vanhu 26 vakafa vamwe 46 ndokukuvara apo mabhazi aya akabonderana mumugwagwa unobatanidza Harare neNyamapanda.
VP Mphoko vakatenda basa guru riri kuitwa nemapurisa eZimbabwe Republic Police mukuchengetedza runyararo munyika.
“Tinoda runyararo, mapurisa ari kuita basa guru rekuchengetedza upenyu nemidziyo yevanhu. Vanofanira kutsigirwa mubasa iri. Kune avo vawaniswa zvitupa nhasi ndinoti shandai nesimba muchitevedzera mitemo nekuti hapana munhu ari pamusoro pemutemo,” vakadaro.
“Makatora mwedzi yakawanda muchidzidza, nokudaro munofanira kuzadzikisa zvinangwa zvenyu.”


text:
Nhau 30: Gwenzi Rinopfuta Mwoto
Mosesi akanga asvika kugomo reHorebhi kundowana uswa hwamakwai ake. Pano akaona gwenzi richipfuta mwoto, asi rakanga risingatsvi!
Mosesi akafunga kuti: ‘Chishamiso ichi.’ ‘Ndichaswedera pedyo ndigonyatsoona.’ Paakaswedera pedyo, inzwi rakabva mugwenzi, richiti: ‘Usaswederazve pedyo. Bvisa shangu dzako, nokuti umire panzvimbo tsvene.’ Akanga ari Mwari aitaura nokungirozi, saka Mosesi akafukidza chiso chake.
Zvino Mwari akati: ‘Ndaona kutambura kwavanhu vangu vari muEgipita. Nokudaro ndichavasunungura, uye iwe ndiwe wandinotuma kundobudisa vanhu vangu muEgipita.’ Jehovha aizoendesa vanhu vake kunyika yakaisvonaka yeKanani.
Asi Mosesi akati: ‘Ini ndini aniko. Ndingaita sei ikoku? Asi kana ndikaenda. VaIsraeri vachati kwandiri, “Watumwa naniko?” Ipapo ndichatii?’
Mwari akati: ‘Izvi ndozvauchataura.’ ‘ “JEHOVHA Mwari waAbrahama, Mwari waIsaka naMwari waJakobho andituma kwamuri.” ’Uye Jehovha akawedzera kuti: ‘Ndiro zita rangu nokusingaperi.’
Mosesi akati: ‘Asi nganditi vanorega kundidavira pandinoti mandituma.’
‘Chiiko chiri muchanza chako?’ Jehovha akabvunza.
Mosesi akati: ‘Itsvimbo.’
Mwari akati: ‘Ikande pasi.’ Uye apo Mosesi akakanda, tsvimbo yakava nyoka. Ipapo Jehovha akaratidza Mosesi rimwe nenji. Akati: ‘Pinza chanza chako munguvo yako.’ Mosesi akapinza, uye paakabudisa chanza chake, chakanga chakachena sechando! Chanza chakaoneka sechine chirwere chamaperembudzi. Tevere Jehovha akapa Mosesi simba rokuita nenji retatu. Pakupedzisira akati: ‘Paunoita manenji awa vaIsraeri vachadavira kuti ndakutuma.’
Pashure pakwo Mosesi akaenda kumba ndokuti kuna Jetero: ‘Ndapota ndiregei ndidzoke kuhama dzangu Egipita kundoona kuti dzakadini.’ Zvino Jetero akati kuna Mosesi enda zvakanaka, ipapo Mosesi akavamba rwendo rwokudzokera Egipita.
Eksodho 3:1-22; 4:1-20.
Mibvunzo
- Gomo riri pamufananidzo rinonzii?
- Taura zvakaonekwa naMosesi zvisingaitiki nguva dzose paakaenda kugomo nemakwai ake.
- Inzwi rakabva mugwenzi raipfuta rakati kudini, uye raiva inzwi raani?
- Mosesi akapindura sei Mwari paakamuudza kuti aizotungamirira vanhu vaMwari kubva muEgipita?
- Mwari akaudza Mosesi kuti ati chii kana vanhu vaizomubvunza kuti akanga atumwa naani?
- Mosesi aizokwanisa kuratidza sei kuti Mwari akanga amutuma?
Mibvunzo yokuwedzera
- Verenga Eksodho 3:1-22.
Zvakaitika kuna Mosesi zvinotipa sei chivimbo chokuti kunyange tikanzwa sokuti hatikodzeri kuita basa raMwari, Jehovha achatibatsira? (Eks. 3:11, 13; 2 VaK. 3:5, 6)
- Verenga Eksodho 4:1-20.
Kuchinjai kwakaitika pamafungiro aMosesi mumakore 40 aakapedza ari kuMidhiani, uye chidzidzoi icho avo vari kuvavarira kuwana ropafadzo muungano vangadzidza pane izvi? (Eks. 2:11, 12; 4:10, 13; Mika 6:8; 1 Tim. 3:1, 6, 10)
Kunyange kana tikarangwa naJehovha achishandisa sangano rake, chivimboi icho muenzaniso waMosesi ungagona kutipa? (Eks. 4:12-14; Pis. 103:14; VaH. 12:4-11)


text:
Bindu
Bindu (garden) inzvimbo inorimwa muriwo pamusha. kazhinji ndima inosevenzeswa sebindu inenge iri ndima ndiki, kana yava hombe inonzi munda. Madzinde anodyarwa mubindu inosanganisira madomasi, muriwo, bhinzi, nzimbe, mhiripiri, mabhanana nezvimwewo.
Kumadhorobha vazhinji vanodiridza nemvura inouya nepaipi; kumaruwa vanodiridza nemvura inotorwa murwizi kana mutsime. Kare vakanga vane mapindu airimwa munguva yechirimo ainzi macheke; muhushoma ronzi jeke. Apa panodaro paripo panobva zita reguta reMacheke. Mazuvano nokuda kwekuti kudiridza kwave nyore mabindu ave kurimwa chero upi mwaka - iye zvino green house ndiyo yoita sejeke


text:
Hujoto
Muchidzidzo fundoyetsimba, hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Zvikero zveHujoto[chinja | edit source]
Celsius ndicho chikero chinoshandiswa munyika zhinji kupima hujoto. Chikero ichi chinoura kuti 0oCelsius inowankwa pahujoto panogwamba mvura - freezing point of water. kana mvura yasvika pahujoto painofashaira inenge yava pa 100oC.
Kelvin ndicho chikero chinoshandiswa zvikurusei kufundoyetsimba; ichi chikero chinoti 0oC = 273,15K. Kuchishandiswa chikero ichi, 0 Kelvins inenge yaenzana ne -273,15K.
Fahrenheit ndicho chikero chinoshandiswa kupima hujoto kunyika yeUSA. Kuchitevedzwa chikero cheFahrenheit, mvura inogwamba pa 32oF ichizofanza pa 212oF. Kushanduka kwemvura uku kunenge kuchipimwa papuresha yemweya (atmospheric pressure) unoita 101.365kPa. Mvura iri pamusoro pegomo refu inokurumidza kufanza kupfuura iri pasi nokuda kwemusiyano wemutsindo wemweya.


text:
Mweya wegungwa: Types of spiritual husbands and source! 1. Munhu akaromba 2. Munhu ari kuripa ngozi 3. Munhu ane mubobobo ( sexual Bluetooth ) 4. Kuenda ku ma positori wonzi uri kugezwa munyama ( hausi kugezwa asi kurooreswa ne gungwa ) Observe Masowe ese ma krawa ese ane mukonde , tsanga, mbiya dze mvura , matombo ekumvura . 5. Kukandiswa zvinhu kumvura 6. Kupihwa Zita remunhu anorapa 7. Kuona ma firimu ezvinyadzi anodaidza mweya wagungwa. Spiritual Husband imhepo inoita kuti urote bonde ne munhu wausingaone chiso chake ku hope. Mweya uyu Unokonzeresa kubroka broka, kusema, kusemwa,kunongedzerwa, jambwa, munyama kupomerwa nyaya yausina kupara. Zvikurusa unokonzera Divorce kana kudzinga murume kana mukadzi mumba wosara waa wega. Mweya uyu unonzi mweya wanjuzu zvekare . Vanawo vanorota zvinowanzo itika . Vazhinji vanhu vanotorwa ne njuzu kumvura vanozobuda vaan'anga. Vakadzi vanakunaku vanomhanyirirwane mweya uyu. Une mazita akati ooo . Leviathan , Marine Spirit , Mweya wenjuzu, Mweya wekumvura .(headquarters ya Satan kumvura kwete ku makuva) Mweya uyu unorwisana neDeliverance .Hauwanikwe ku kereke isina moto unototambarara zvawo kutowaridza bonde. Haudi moto . Uno attacker deliverance Ministers through sexual seductions . Zvakakosha munhu wa Mwari kuva nemukadzi uye kufamba naye pese pese. Mweya iwowu unodzivisa Deliverance weya uyu we kumvura unokuita kuti useme murume kana mukadzi, unoita kuti urambwe .90% of divorces dzinokonzerwa nemweya uyu. Vanawo vanoda utsanana zvakanyanya ( dona) vazhinji vanototsamwa ukapinda ne bhutsu mumba. Vanosema sadza rarasikira Mu ma side epoto. Vane mweya uyu vanoda kuzvimiririra ( they want to be independent) havadi kunyengerera . Vane mweya uyu vamwe vacho havatodi kusangana ne akamuroora.Anomusema kana kumerera kuita ma goose pimples chaiwo. In extreme cases anawo inomuitisa pfambi kana lesbian kana gay (ngochani) Vanawo vamwe vacho vanoda jewellery zvakanyanya ( too much love of jewellery) Vamwe ndivo vanozvigutsa nyangwe murume kana mukadzi ainaye( masturbation) Vane mweya uyu a small issue inoitwa hombe. Unokonzeresa munhu kuti aite pfambi . Mweya uyu wekumvura is a stubborn spirit haunde nyore une nharo . Pakaita munhu asina kusimba unoramba kuenda. Kugungwa kune nyaya . Masimba evenguwo ndiko kwaanobva. N'a nga hadzipise makona kana dzafa zvinokandwa kumvura. Nyika ye India ( Indian Ocean) ndiko kwavanotambira.Hakusi ku India chete pese pane gungwa kana rwizi . Iwe haunetsane ne mukadzi kana murume here? Unorambwa seyi? Hauna here mweya uyu ? Chimbozviongorora zvehupenyu hwako? The Marine spirit causes Miscarriages Stillbirths Prostituition Barreness Gives spiritual children to women ( unorota uchiyamwisa ,wakabereka mwana , mazamu anobuda mukaka iwe usina mwana wacho, mamwe acho anovava ega. Kusanyengerera Nyoka , imbwa , mupurwa zvinoenderana me mweya uyu . Kurota uri kumvura . Vamwe vane ma sea shells mu display , vamwe vanonotora mvura yacho ku Moza, Cape neku Durban vachiti inorapa ivo vachisimbisa .Vamwe vakatengeswa machira ewhite ne blue , vamwe egold anenge e deco re mumachechi vakasimbisa mweya uyu . Kana uine dambudziko iri unoda deliverance . The Marine Kingdom is dangerous . Pakadonhedzwa satani nekuzvikudza akadonha ne one third of angels . Zhinji dzakawira kumvura . Two thirds of the world I mvura yega yega . Satani wakaisa muzinda wake kumvura . Jesu adzinga ma dhimoni pana Legion akakumbira kuenda munguruve . Nguruve dzikamhanyira kumvura kwadzakanofira , mweya wacho wakasaramo.  Ma fallen angels kuna Genesis 5 akanorara ne vasikana venguva ya Noah kwakuita hybrid yainzi ma Nefirimu . Rudzi urwu rwaisateerera . Vainwa ,kudhakwa ne chipfambi . Vakaramba kuvaka Areka . Vakafa nemvura mweya yavo ikasara mumvura . Ma dhimoni haagare pa chinhu chakafa anotsvaga pachinhu chipenyu chekugara pa mhuka kana pamunhu kwete pachitunha .Saka ndiri kuti kumvura kune nyaya. It's documented that the Marine Kingdom controls trade and commerce . Manufacturing takes place in this Kingdom . Counterfeit clothes are produced and unsuspecting people are initiated into this Kingdom. It has hierarchies ( ma stages enyembe) pasi pemvura . Your prayer must be targeted . Bombard the marine kingdom , heavenlies ( muchadenga ) and Earthlies ( pasi ) ku makuva, muninga , mumakomo. A lot of accidents anoiitikira mu ma bridge Mweya weku mvura unoda ropa uye uri violent . Mhepo dzimwe dzinosumuka kubva mugungwa , zvikepe zvinonyura , plane crushes vanhu vopararira kumvura . Mheni ne ma disasters ekumvura akawanda . We are aware of the devil and his devices . Vamwe guvhu vanorasa kumvura .Vamwe vanotora Gakanje kumvura voisa hupfu mu dish rine mumvura vachinwisa mwana mucheche dziri mhiko dzekumvura . Vamwe vakaendeswa pamapopoma vachinzi tiri kugeza munyama . Manje satani taakuziva moto kumvura 2 Cor 2 v 11 Solutions Mwari vanesimba over Marine Kingdom vakashandura mvura yese ye Egypt kuita ropa I dominance iyoyo. Jesu munana wake wekutanga akachinja mvura ikaita wine - that's dominance. Jesu wakafamba pamusoro pe mvura -that's dominance. Jesu akanyararidza gungwa raida kudzivisa deliverance ya Legion akati peace be still - that's dominance . Hakuna mweya inokunda Jesu. Every marine spirit is our under our feet takapihwa simba over it . So there is light at the end of the tunnel . Na Jesu zvinoita na Jesu tinoenda kure.
Leave a Reply
You must be logged in to post a comment.


text:
Mwari Ane Zita Here?
Mhinduro yeBhaibheri
Vanhu vose vane mazita. Mwari angatadzawo here kuvawo nezita rake? Kuva nemazita uye kuashandisa kunokosha kana tichida kuti ushamwari husimbe. Zvinofanira kusiyana here kana pava panyaya yokuva neushamwari naMwari?
MuBhaibheri, Mwari anoti: “
Ndini Jehovha. Ndiro zita rangu.” (Isaya 42:8) Kunyange zvazvo aine mazita akawanda okuremekedza, akadai seokuti “
Mwari Wemasimbaose,” “
Changamire Ishe,” uye “
Musiki,” anoremekedza vanamati vake nekuvaudza kuti vashandise zita rake.
MaBhaibheri akawanda ane zita raMwari pana Eksodho 6:3. Mashoko acho anoti: “
Ndaimbozviratidza kuna Abrahamu, Isaka naJakobho saMwari Wemasimbaose, asi handina kuzvizivisa kwavari nezita rangu rokuti Jehovha.”
Zita raMwari rokuti Jehovha rava nemazana emakore richishandiswa. Kunyange zvazvo dzimwe nyanzvi dzakadzidza dzichifarira rokuti “Yahweh,” zita rokuti Jehovha ndiro rinonyanya kushandiswa. Chikamu chokutanga cheBhaibheri hachina kunyorwa muChirungu asi muchiHebheru, unova mutauro unoverengwa uchibva kurudyi uchienda kuruboshwe. Mumutauro uyu, zita raMwari rinoratidzwa nemavara mana aya, יהוה. Mavara aya mana echiHebheru, kana akashandurwa anobudisa rokuti YHWH uye anozivikanwa seTetragrammaton.


text:
Rwodzi
Rwodzi (Bast fibre) zvinoreva tambo inosvuurwa kubva pagwati rinokwaturwa kubva pamuti inoti munhondo, mupfuti kana musasa. Nokumwe kutaura rwodzi rwunonzi gavi. Rwodzi rwunoshandiswa mabasa akawanda anosanganisira: kusunga huni, kusunga mbariro pakupfirira matenda emba, kuvaka matanga emombe kana huku, kuruka tyava nenhava, nemamwe mabasa anoda kusunganidza zvinhu.
Kusvuura gavi zvinoreva kubvisa gavi kubva pagwati remuti. Gavi rinosvuurwa nokurinamura kubva pagwati ndokuchizo rikakata kubva pagavi racho.


text:
BaFakazi baYehova—Tiboyani?
Tobva munjudzi dzakasiyana, kakale tolebeleka ndimi dzakasiyana, tose tohaka thama tjinhu tjin’mpela. Tjinhu tjatinohaka kwazo kudza Yehova, Ndzimu wakunolebgwa negukwe muBhayibhili kakale ndiye Mbumbi wezwinhu zwose. Togwisa kwazo tebedzela Yesu Khristu kakale tohana dangwa kuti baKhristu. Umwe nemwe wedu unozwipa lubaka kuti atjidze banhu bazibe ndeBhayibhili neBuhe gweNdzimu. Ndentha yekuti tofakaza, kene tolebeleka nekwaYehova Ndzimu neBuhe gugwe, banhu banotiziba kuti tibaFakazi baYehova.
Bona webhusayiti yedu. Bala Bhayibhili mu-Internet. Zwidiye zwinjinji ndekwedu kakale nezwinhu zwatinogalamoyo.


text:
Kumbanidza
Kana zvichinzi kumbanidza kana kukumanidza (1. Combine; 2. join together; 3. Mix together; 4. Add together) zvinoreva kugadzira chinhu chimwe mushure mokusanganisa kana kubatanidza zvinhu zviviri kana kudarika.
Kurumatidza (attach, join) rinoreva kubatanidza zvinhu zviviri kuti zvive pamwe kana kuva sechinhu chimwe.
Kurerutsa Mutauro[chinja | edit source]
- Kumbanidza mombe dzose dzedzoro redu uende nadzo kumafuro.
- + chikumbanidzo kana chisusukidzo chinotaridza kukumbanidza kwenhamba kana tichiita masvomhu.


text:
Kuperekera magetsi
Muchidzidzo fundoyetsimba shoko rokuti kuperekera magetsi (conduct in English) rinoreva kutakura magetsi kubva pane nzvimbo kuenda pane imwe. Simbi dzinopereka magetsi kubva panzvimbo A kuenda pana B. Apa kupereka kutaura kuti magetsi ndiwo achafamba, iyo simbi pachayo inokwanisa kusafamba asi ichifambisa magetsi. Iri shoko rokuti kupereka richafanobata kusvika pawanikwa rimwe riri nani. Simbi inopereka magetsi inogwinha nokuda kwemagetsi ayakatakura. Copper ndiyo simbi inoshandiswa kunyanya pakuperekesa magetsi nokuti inotakura zvakanaka pane dzimwe simbi, isingarase simba remagetsi.
Kupiwa kwezita[chinja | edit source]
Apa zviri kuitwa nesimbi inotakura magetsi zvakafanana naTete vanonopereka muzukuru wavo Kundayi kwaBangamuseve uko akaroorwa asi ivo Tete pachavo vasiri kubva pavo pamusha pavanogara. Apa Tete vanonosvitsa Kundayi kumusha kwemurume wake asi yavo nzvimbo yavanogara haichinje. Iri shoko richashandiswawo kutaura kufamba kwemadziya kubva panopisa kuenda panotonhora; zvakare simbi dzinopereka madziya zvakanaka.
- Chiro chinotakura kana kupereka magetsi chinonzi mherekeso yemagetsi, pahuwandu mherekeso yemagetsi zvakare. Simbi inonzi copper inoshandiswa kunyanya pakupereka magetsi.
- Chiro chisingatakure kana kupereka magetsi chinonzi rutsuwa rwemagetsi. Ceramic inoshandiswa serutsuwa rwemagetsi pamapango anotsigira waya dzemagetsi nokuti iyo ceramic haitenderi kuyerera kwemagetsi mairi.


text:
Sasauka
Muzvidzidzo zvinoti: fundoyetsimba netaranyika, kusasauka (Evaporation) zvinoreva kushanduka kubva pakuva mutuvi (liquid) kuenda pakuva mupfunga wemvura (water vapour). Somuenzaniso, mvura inosasauka kubva munzvimbo dzayakaungana senzizi, nyanza, negungwa. Mvura inosasauka kuburikidza nekupisa kwezuva, uye kupeperutswa nemhepo.
Kusasauka kwemvura rimwe danho paNhevedzwa dzeMvura. Vamwe vatauri vanoti kukwaika kwemvura.
Kurerutsa Mutauro[chinja | edit source]
- Kwakaidza tumvura twomugungwa kuti uwane munyu.
- Mvura yomu tsambakodzi yati kwaka.


text:
Wapupuri wa Djehovha—Tiri Wanaani?
Isusu tinobva ku mbuto dzakasiyanasiyana uye tinotaura mitauro yakasiyana, kunyadaro tinobatanidzwa ne cinangwa cimweco. Pana izvona zvese, tinoda kukudza Djehovha, Mwari we Bhaibheri uye Musiki we zviro zvese. Isusu tinoita ne patinokwanisanapo pese kuti titeedzere DjesuKristu uye tinodada nazvo kudainzwa Makristu. Umwe ne umwe wedu nguwa dzese unoseenzesa nguwa yake kuti abetsere amweni kufunda nge zve Bhaibheri ne Umambo hwa Mwari. Ngekuti tinopupurira amweni, kana kuti tinoreketa, nge zva Djehovha Mwari ne Umambo hwake, tinoziikanwa kuti tiri Wapupuri wa Djehovha.
Ziya site yedu. Erenga Bhaibheri pa interneti. Ziya zvakawanda ne zvedu uye ne zva tinotenda.


text:
Abel Ndooka
RAIVE gore ra1973 apo Central African Pharmaceutical Society United Football Club, iyo inonyanya kuzivikanwa seCAPS United, yakavambwa ndokuzoita mbiri makore akatevera ichishungurudza zvimwe zvikwata muPremier Soccer League.
Panguva yavo, Kepekepe sezita remadunhurirwa reCAPS United, yakapisa zvikuru izvo zvakatuma muimbi Zex Manatsa nechikwata cheGreen Arrows kuimba kambo kekuirumbidza kekuti “Makepe-kepe Shaisa Mufaro”.
Kubva gore ra1973 kusvika pari zvino, CAPS United yatambirwa nevatambi vakawanda vane mukurumbira apo yakambonzi ndivo madzimbambo memikombe yenhabvu, “Cup Kings”.
Vatambi ava vanosanganisira Shacky “Mr Goals” Tauro, Stanford “Stix” Mutizwa, Stanley Ndunduma naBrenna Msiska.
Kwayedza yakaita hurukuro naMsiska “Baba Gari”, uyo anove murairidzi wevabati vepagedhi (goalkeepers coach) kuCAPS, pamusoro pevatambi vaanofungira kuti ndivo vakaita zvinorova kuchikwata ichi.
Muhurukuro iyi, Msiska aibatsirana naMark Mathe, uyo anove mumwe wevatevedzeri wemurairidzi weCAPS, Mark Harrison.
Msiska ave nemakore 30 ari kuCAPS, zvichitangira ari mutambi kusvika pari zvino.
Anoti Kepekepe ine nhoroondo yakasimba munhabvu muZimbabwe iyo yakanyorwa nevatambi vakaita saiye.
Msiska anoti hazvisi nyore kudoma vatambi 11 avo vaanofungira kuti ndivo vaive shasha.
“Chamunofanirwa kuziva kuti CAPS United chikwata chihombe chakabva kure uye kana uchida kutaura nhabvu yemuno haufanirwe kusiya Kepekepe.
“Kuti nditi ava ndivo vatambi 11 vakanetsa kuCAPS zvinogona kundiremera nekuti ndinotosiya vamwe vakawandisa.
“Ndave nemakore 30 ndiri kuchikwata ichi, ndaona vatambi vakawanda vachiuya nekuenda.”
Msiska anorumbidza vatambi vakanetsa vanosanganisira Tauro, Alois Bunjira, Mtizwa naNdunduma.
Anoti vatambi variko mazuva ano vari kutadza kutevera matsimba evakatanga kuti vagokwanise kudzorera Kepekepe kumazuva ayo apo yaizivikanwa se“Shaisa Mufaro”.
Ava ndivo vatambi 11 vanonzi vakanetsa kuCAPS United, semaonero aMsiska naMathe uye netsanangudzo dzevaviri ava:
Stanford “Stix” Mtizwa: Aitamba nhabvu yainwisa mvura pakati. Ndiye mutambi wedu akaita munyama kusahwina Soccer Star of the Year.
Stanley “Sinyo” Ndunduma: Aitamba bhora raiyevedza zvikuru.
Shacky “Mr Goals” Tauro: Zita rake remadunhurirwa raitaura zvakawanda, aigona kunwisa ka56 mumwaka mumwe chete.
Cephas Chimedza: Aigona kutamba pose-pose muchikwata izvo zvaiyemurika.
Alois “Zola” Bunjira: Kakanga kakaipa, kaisuka uye kaimhanya kachinwisa zvekare.
Stewart “Shutto” Murisa: Ainwisa uye aive muchikwata chemurairidzi Steven Kwashi icho chakanetsa.
Lloyd Chitembwe: Pakati aibata uye aibatsira kuvhara shure.
Joe “Kode” Mugabe: Kaipisa uye kainetsa kumaka, kachinwisa pamadiro.
Silver “Bonzo” Chigwenje: Muchinda aivhara bhora iyeyu.
Tobias Sibanda: Kufanana na “Bonzo”, Sibanda aivhara zvemberi.
Brenna “Baba Gari” Msiska: Ainwisa mapena uye iri shasha pakubata mapena. Aibata sekatsi, sekutaura kwaMathe.
Kunyangwe hazvo Msiska naMathe vachiti ava ndivo vatambi 11 vavanofungira kuti vaive shasha, kune vamwe vakaita semushakabvu Blessing “Yogo-Yogo” Makunike, Basil Chisopo, Twaliki Salad naCharlie Jones avo vakanetsawo.
Vamwe ndevanoti Oscar Motsi, Cheche Billiard, Duncan Erickson, Carlos Max, Gift Mudangwe naAlbert Mabika.
Msiska naMathe vanoti murairidzi akanyatsobata basa kuCAPS United ndiSteven Kwashi, uyo akahwina mukombe weligi mugore ra1996 pamwe nemimwe yakawanda.
Zvisinei, vanoti Freddy Mkwesha naCharles Mhlauri vakarwawo vamire.


text:
Birchenough Bridge
Zambuko reBirchenough (Birchenough Bridge) rinowanikwa mudunhu reManicaland munyika yeZimbabwe.
Zambuko iri rakavakwa naDorman Long uye rakapedzwa kuvakwa mugore ra1935 uye rakapiwa zita iri mushure maVaHenry Birchnough vakarasirwa madota avo munyasi mezambuko iri mushure mekufa kwavo. Zambuko iri rinonzi nevagari vemu nyika yeZimbabwe kuti ndechimwe chezvivakwa chakaisvonaka uye chakakwenenzverwa. Vanhu vemunzvimbo iyi vanorarama nekudyara nekukohwa mbesa uye nekupfuya mbudzi.
Nzvimbo iyi hainaye mvura yakawanda uye kunopisa samare. Vagari veko vanowanzopinda munguva yakaoma nechirwere chehumutu (malaria).


text:
VECHIDUKU VANOBVUNZA KUTI
Ndingatsanangurira Sei Vamwe Zvandinotenda Panyaya Dzebonde?
“Wati chii? Hauna mukomana?”
Kana uchida kupindura munhu anenge akubvunza uye uchida kuti ehe, ungada here kupindura usingatyi? Nyaya ino ichakubatsira kuti ungazviita sei! *
Chii chinonzi mhandara?
Mhandara musikana asati apinda pabonde.
Kupinda pabonde hakungogumiri pakurara nemunhu. Vamwe vangazviti vachiri mhandara vachiti havasati vambopinda pabonde asi ivo vaine zvinhu zvavanenge vachiita zvinoitwa nevanhu pabonde.
Shoko rokuti “bonde” rinogona kureva bonde rinoitwa nomumuromo, bonde rinoitwa nokunobuda netsvina kana kuti kubatabata sikarudzi yomumwe munhu.
Chinhu chinokosha chaunofanira kuziva: Vanhu vakamboita zvepabonde kusanganisira kuita zvepabonde nomumukanwa kana nokunobuda netsvina, kana kuitisa bonhora mumwe munhu, havagoni kutaura kuti imhandara.
Bhaibheri rinoti chii nezvebonde?
Bhaibheri rinoti murume nomukadzi vakaroorana chete ndivo vanofanira kupinda pabonde. (Zvirevo 5:18) Saka munhu anoda kufadza Mwari haafaniri kupinda pabonde kana kuita zvinhu zvinoitwa pabonde kusvikira aroora kana kuroorwa.—1 VaTesaronika 4:3-5.
Vamwe vanoti zvinotaurwa neBhaibheri ndezvechinyakare uye hazvichaenderani nenguva yatiri. Asi yeuka kuti mazuva ano ndiko kwazara vanhu vari kurambana, vanhu vari kubata pamuviri vasingatarisiri, uye zvirwere zvinopomeranwa pabonde. Izvi zvinoratidza kuti nyika haina mazano aingapa panyaya dzokuzvibata!—1 Johani 2:15-17.
Ukada kunyatsofungisisa, uchaona kuti Bhaibheri rine mitemo ine musoro panyaya yokuzvibata. Ngatitii mumwe munhu akupa chipo chemari inokwana $1 000. Ungakwira here pamusoro pemba wotanga kuikandira pasi kuti anoda hake anhonge?
Unewo chisarudzo chaunofanira kuita panyaya yebonde. “Handidi kurasa umhandara hwangu ndichipa mumwe munhu wokuti ndinozokanganwa zita rake makore anozotevera,” anodaro musikana anonzi Sierra ane makore 14. Tammy, ane makore 17, anotiwo “Bonde chipo chinokosha chisingafaniri kutambiswa.”
Chinhu chinokosha chaunofanira kuziva: Bhaibheri rinotsigira umhandara uye kuzvibata kune vasati varoorwa kana kuroora.—1 VaKorinde 6:18; 7:8, 9.
Iwe unoti kudii?
Unofunga kuti zvinotaurwa neBhaibheri panyaya dzebonde zvine musoro kana kuti ndezvokuda kuomesera munhu?
Unofunga kuti zvakanaka here kuti vanhu vaviri vanenge vachidanana vapinde pabonde vasati varoorana?
Pashure pokuongorora nyaya iyi, vechiduku vakawanda vakaona kuti kuchengetedza umhandara uye kuramba wakazvibata chisarudzo chakanaka. Havambozvidembi nechisarudzo chavakaita kana kunzwa sokuti vane chavari kurasikirwa nacho. Ona zvakataurwa nevamwe:
“Ndinofara kuti ndichiri mhandara! Handishungurudziki kana kurwadziwa izvo zvinoitika kune vanopinda pabonde vasati varoorwa.”—Emily.
“Ndinofara kuti handina kumborara nemumwe munhu, uye kuti handityi kuti ndingangova ndiine chirwere chinopomeranwa pabonde.”—Elaine.
“Ndinonzwa vasikana vakawanda vezera rangu nevakuru kwandiri vachiti vanozvidemba kuti chavakapindira pabonde chii uye vanozvidemba kuti dai havo vakangomirira. Ini handidi kuzozvidemba saizvozvo.”—Vera.
“Ndinoona vanhu vakawanda vachishungurudzika nemhaka yokurasa umhandara hwavo kana kuti kurara nevanhu vakawanda. Zvinosuwisa kurarama upenyu hwakadaro.”—Deanne.
Chinhu chinokosha chaunofanira kuziva: Kuti ukwanise kukunda muedzo wokupinda pabonde unofanira kuziva zvaunotenda.—Jakobho 1:14, 15.
Ungatsanangurira sei vamwe zvaunotenda?
Kana mumwe munhu akakubvunza zvaunofunga panyaya dzebonde ungati kudii? Kakawanda kacho zvinobva pakuti chii chaita kuti abvunze.
“Ndikaona kuti munhu ari kundibvunza ari kuzviita kuti andiseke handimupinduri. Ndinogona kumuti, ‘Hazvinei newe,’ ndobva ndabvapo.”—Corinne.
“Kuchikoro vamwe vanonakidzwa nekushungurudza vamwe. Kana ndikaona kuti ndozvavari kuda pakundibvunza kwavari kuita, ndinogona kuramba ndakanyarara.”—David.
Waizviziva here? Pane imwe nguva Jesu akaramba akanyarara paaibvunzwa nevanhu vaimuseka.—Mateu 26:62, 63.
Asi ko kana munhu ari kukubvunza achirevesa uye achiratidza kuti anoda kuziva? Kana uchifunga kuti munhu wacho anogona kuremekedza zvinotaurwa neBhaibheri, unogona kumuudza nezverugwaro rwakadai sa1 VaKorinde 6:18, urwo rwunoti munhu anopinda pabonde asati aroorwa kana kuroora ari kutadzira muviri wake kana kuti kuukuvadza.
Kunyange ukashandisa Bhaibheri kana kuti ukasarishandisa zvinokosha kuti utaure uchiratidza kuti hausi kutya. Yeuka kuti une kodzero yokudada nechisarudzo chako chokuramba wakazvibata.—1 Petro 3:16.
“Kupindura uchiratidza kuti hausi kutya kucharatidza kuti une chokwadi chokuti zvaunoita ndizvo zvakarurama kwete kuti ndizvo zvawakaudzwa nemumwe munhu kuti uite.”—Jill.
Chinhu chinokosha chaunofanira kuziva: Kana uine chokwadi chokuti zvauri kuita panyaya yokuzvibata panyaya dzebonde ndizvo zvakarurama zvichakuitira nyore kuzvitsanangurirawo vamwe. Uye unogona kushamisika nezvavachazoita. “Vanhu vandinoshanda navo vanondirumbidza nemhaka yokuzvibata kwandinoita,” anodaro musikana ane makore 21 anonzi Melinda. Havashamisiki nokuzvibata kwandinoita. “Vanozviona sechiratidzo chokuti ndinozvidzora.”
Zano! Kana uchida rubatsiro rwokuti uve noushingi hwokuudza vanenge vakubvunza nezvebonde, dhaunirodha pepa rinonzi “Ungatsanangurira Sei Vamwe Zvaunotenda Panyaya Dzebonde?” Uyewo, tarisa bhuku rinonzi Mibvunzo Inobvunza Vechiduku—Mhinduro Dzinoshanda.
Chitsauko 24 muBhuku 1 chinoti “Kuita Zvepabonde Kuchaita Kuti Tiwedzere Kudanana Here?”
Chitsauko 5 muBhuku 2 chinoti “Kurambirei Ndiri Mhandara?”
“Ndinonakidzwa nemazano anotaurwa mumabhuku a‘Vechiduku Vanobvunza Kuti.’ Somuenzaniso, papeji 187 muBhuku 1 pane mufananidzo unoratidza kuti kupinda pabonde usati waroora kana kuroorwa kwakafanana nokupa mumwe munhu nekiresi inodhura mahara. Unenge wazvidzikisira pasi. Papeji 177 panoratidza kuti kupinda pabonde usati waroora kana kuroorwa kwakafanana nokutora mufananidzo wakanaka chaizvo woushandisa semeti yokutsikira padhoo. Asi ndinonyanya kufarira mufananidzo uri papeji 54 muBhuku 2. Mashoko anotsanangura mufananidzo wacho anoti: ‘Kuita zvepabonde usati waroora kana kuroorwa kwakafanana nokuvhura chipo usati wachipiwa.’ Zvakangofanana nokuti uri kubira munhu wauchazoroorana naye chimwe chinhu.”—Victoria.
^ ndima 4 Kunyange zvazvo nyaya ino yakanangana nevasikana, mazano arimo anoshanda kunyange kuvakomana.


text:
Chirwere Chemazino
—Chingangokubata Here?
NDICHO chimwe chezvirwere zvomukanwa zvatambudza vanhu pasi rose. Chirwere ichi pachinenge chichitanga ungasaona zviratidzo zvacho. Bhuku rinonzi International Dental Journal rinoti pazvirwere zvomukanwa, chirwere chemazino ndicho “chiri kuita kuti pave nedambudziko rakakura panyaya dzoutano.” Bhuku racho rinowedzera kuti “zvirwere izvi zvinoita kuti vanhu vatadze kudya zvakanaka uye vashaye mufaro pamusana pokurwadziwa.” Kukurukura kwatichaita nezvechirwere ichi chakapararira kuchakubatsira kuti uderedze mikana yokubatwa nacho.
Zvakaita Chirwere Chemazino
Chirwere ichi chine matanho akasiyana-siyana. Danho rokutanga rinonzi gingivitis, rinoonekwa nokuzvimba kwenyama dzakabata mazino. Kubuda ropa kwenyama idzi ndechimwezve chiratidzo. Izvi zvinogona kuitika paunenge uchikwesha mazino, uchianon’ona kana kuti pasina zvawaita. Uyewo kubuda ropa paunenge uchiongororwa nachiremba chinogona kuva chiratidzo chokuti une gingivitis.
Danho rinozotevera rinonzi periodontitis. Kana zvasvika apa, nyama uye mabhonzo zvakabata mazino ako zvinotanga kudyika. Panguva iyi ungasaona zviratidzo, asi paunozozviona zvinenge zvasvika padanho rakaipisisa. Zvimwe zviratidzo zvaungaona pamazino ndeizvi; kuzununguka; kuparadzana; kamweya kanonhuwa kanobuda mumuromo, nezvimwewo.
Chinokonzerwa Nei Uye Chakaipirei?
Pane zvinhu zvakawanda zvinowedzera mikana yokubatwa nechirwere chemazino. Kakawanda kacho tsvina inenge yakaomerera pamazino uye inenge iine utachiona ndiyo inokonzera chirwere ichi. Kana tsvina yacho ikasabviswa, utachiona hwacho hunozokonzera kuti nyama dzakabata mazino dzizvimbe. Kana izvi zvikaramba zvichiitika, nyama dzacho dzinotanga kudyika uye humwe utachiona hwopinda huchidzika pasi pemazino. Kana utachiona uhwu hwangopinda seizvi, nyama nemabhonzo zvakabata mazino zvinowedzera kuparara uye kuzvimba kunobva kwanyanya. Tsvina iya inenge yakaomerera pazino inogona kubva yanyanya kuomarara yopedzisira yava kunzi tartar. Tartar inenge iinewo utachiona uye pamusana pokuomarara kwayo inonetsa kubva. Saka nyama uye mabhonzo zvakabata mazino zvinotanga kudyika.
Pane zvimwe zvinogona kuita kuti ubatwe nechirwere chemazino. Zvimwe zvacho kusakwesha zvakanaka mukanwa, kushandisa mishonga inoita kuti masoja omuviri adzikire kushanda kwawo, utachiona, kunyanya kufunga, chirwere cheshuga chisiri kurapwa, kunyanya kunwa doro, kusvuta uye kuchinja kwemashandiro anoita muviri madzimai paanenge akazvitakura.
Pane mamwe matambudziko aunogona kuva nawo pamusana pechirwere ichi. Unopedzisira wava kurwadziwa mukanwa uye kutadza kutsenga zvokudya uye kunakirwa nazvo nokuti unenge usisina mazino. Paunenge uchitaura mashoko anenge asingachabudi zvakanaka uye unenge usingachataridziki zvakanaka pachiso. Vanoongorora nyaya dzezvirwere zvemazino vanoti kana ukagara uchigeza mukanwa zvichaitawo kuti uve noutano.
Kuongorora Chirwere Ichi Uye Kuchirapa
Ungaziva sei kuti une chirwere chemazino? Unogona kuona zviratidzo zvataurwa munyaya ino. Kana ukazviona, zvingava zvakanaka kuti uende kwachiremba wemazino kuti unoongororwa.
Chirwere chemazino chinorapika here? Kana chikakurumidzirwa chinogona kurapika. Kana chikanonokerwa zvokusvika padanho reperiodontitis, chinenge changosara kuita kuti chisaramba chichipararira chisati chakanganisa mamwe mazino. Vanachiremba vemazino vanoshandisa michina yemhando yepamusoro kuti vabvise tsvina iri pamazino.
Kunyange kana usina mari yokuenda kwachiremba, chinhu chinokosha ndechokuti ugare uchikwesha mazino uye kuzviongorora mukanwa kuti usabatwa nechirwere ichi.


text:
Nhamba svinu
Muchidzidzo masvomhu, nhamba svinu (rational number in English) inhamba inokwanisa kunyorwa sedimbu p/q rine nhamba dzizere mbiri. Apa chisengazita hachifanirwe kunga chiri zero, izvi zvinoreva kuti q anogona kuva 1. Nokudaro chero ipi nhamba izere inokwana muboka renhamba svinu
Kana nhamba isiri nhamba svinu, inodanwa kunzi nhamba isisvinu. Boka renhamba dzisisvinu rinosanganisira √2, π, pamwe na e. Nhamba isisvinu inoramba ichienderera isingadzokore kurudyi kwa koma wepamuravanegumi - decimal comma.


text:
Magazine e A Sentinela ne Despertai!
Magazine edu anobva mu Bhaibheri ari kuoneka kuti a chitiswe mu mitauro inodarika 150. A Sentinela inotipangidza rewo yo zvinoitika mu nyika yecivhenekerwa ngo uprofita hwe Bhaibheri. Iyona inonyaradza anhu nge masoko akanaka e Umambo hwa Mwari uye inokurudzira kutenda kuna Djesu Kristu. Despertai! inopangidza kukwanisana kwa tingaita ne nyathwa dze mazuwa ano uye inotunhudzira kuwimba ku cipikirwa cokuti Musiki ucaunzisa nyika itsva yo rugare uye yakachengeteka.


text:
Hove
Shoko rokuti hove (fish in English) rinoreva mhuka dzinorarama mumvura dzisina makumbo uye dzinorarma mumvura chete dzisingabude kunze kwemvura.
Mhando dzehove dziriko dzakawanda. Mhando idzi dzinosanganisira gwaya, jenya, muramba, zitye, mukunga nedzimwewo. Kune dzinogara murwizi nenyanza mumvura isina munyu, koitawo dzinogara mugungwa kune mvura ine munyu.
Mudungiro, mutungira kana mudururu (Fishing Stringer, or string for carrying fish) chitambo kana cheni inotungirwa hove dzaredzwa kuti dzitakurike. Tambo iyi inopinzwa nemukanwa mehove yobuda nekumativi kunofema nako hove.
Tsika[chinja | edit source]
Tsumo
- Simba rehove riri mumvura.
- Hove dzinokwira dzine muronga.


text:
USAID irimo mundima yekuona kuti hakuna mwana anozoberekwa aine utachiona hweHIV. Madzimai anorarama neutachiona hweHIV haachatyi kuti vangabereke vana vane utachiona nekuti izvi zvakaganhurwa nekuuya kwekudzivirira kutapukira kweutachiona hweHIV kubva kuna amai kuenda kumwana inonzi pachirungu Prevention of HIV from Mother to Child Transmission (PMTCT).
USAID ichikuta vagari vemuEpworth, iri kupa rubatsiro kubvira mugore ra2001 kumadzimai akazvitakura. Epworth Clinic yozivikanwa zvikuru zvekuti vanhu vazhinji vari kubva kunzvimbo dzakapoteredza vachisiya zvipatara zviri pedyo navo nekuziva kuti vanowana rubatsiro ruzere uye vanobatwa zvine rukudzo.
Madzimai ane pamuviri uye vaine utachiona hweHIV havachafanirwi kutya nekuti vava kukwanisa kubereka vana vasina utachiona uye ivo vachiwana utano hwakanaka kufanana nekare vasati vava neutachiona hweHIV.
“Kudzivirira kutapurira utachiona kubva kuna amai kuenda kumwana kwakatanga mugore ra2001. Isu sesangano reUSAID tinopa makiti ekuongorora utachiona hweHIV, mapiritsi emaARV mumakiriniki mazhinji uye Epworth Clinic ndiyo imwe yenzvimbo dzatiri kushanda tiri.
Rimwe sangano ratinobata naro reOrganisation for Public Health Interventions and Development (OPHID) rinodzidzisa nekubatsira vashandi veutano pakiriniki iyi. Sangano iri remunyika ino riri kunzwisisana neruzhinji rwevanhu zvekuti vashoma vasati vaziva nebasa ratiri kuita munzvimbo dzatiri uye vazhinji vakaongororwa ropa kuburikidza nekukurudzirwa nesangano iri,” USAID yakazivisa padandemutande yaro.
PaEpworth Clinic panorapwa madzimai anosvika 80 akazvitakura nevanoyamwisa pazuva roga-roga. Madzimai pavanosvika kukiriniki, vanotanga vadzidziswa nekutsigiswa kuti vasatye kuongororwa ropa, zvabudapo hazvishambadzwe uye kuti kwava nehupenyu mushure mekunge munhu aonekwa aine utachiona hweHIV.
“Madzimai zvisinei mamiriro eropa ravo vanodzidziswa kuronga mhuri uye vana vanoberekwa vaine utachiona hweHIV madzimai akapinda muchirongwa yava nhau yekare. Vana vanosvika 98% kubva muzana vava kuberekwa vasina utachiona kuburikidza nechirongwa ichi muEpworth,” yakadaro USAID.
Pane madzimai ava kutoshanda asingabhadharwe anonzi pachirungu ma”volunteers” avo vanodzidzisa vamwe vakazvitakura kuti vazive pavamire zvinoreva ramangwana rakajeka.
Sangano reUSAID rakashandisa mari inosvika US$160 miriyoni gore rapera muzvirongwa zvekurima, kubatsira mabhizimisi achiri kusimukira, kudzidzisa vanhu magariro akanaka uye kutsigira utano hwakanaka muvanhu.
“Mugore ra2014, USAID yakapa Zimbabwe mari inosvika US$160 miriyoni yezvirongwa zvekurima, mabhizimisi madiki ari kusimukira uye US$130 miriyoni yakashanda kutsigira utano hwakanaka hwaamai nemwana pamwe nekuti madzimai ave nekodzero dzemuviri yavo nekuronga mhuri.
“Kwemakore akwana makumi matatu, vanhu vekuAmerica kuburikidza nesangano reUSAID vapa nyika yeZimbabwe rubatsiro runosvika US$2,6 bhiriyoni muzvirongwa zvekurima, kupa kudya munguva yenzara uye hutano hwakanaka kuvanhu,” yakadaro USAID.
Munyika ino makiriniki mazhinji ava kupa mapiritsi emaARV. Kune nzvimbo dzisati dzave nemakiriniki ayo anoita zvekuendeswa kuvanhu anonzi pachirungu “mobile clinics” nenguva yakatarwa kunopa chenjedzo, mapiritsi, makondomu nekuongororwa ropa kwevanenge vasati vaziva mamiriro avo.
Ko iwe unoziva here mamiriro ako?
Ongororwa ropa nguva isati yapera, ungazoyeuka bako waniwa zvikaoma.
Wenyu:cathy.mwauyakufa@gmail.com


text:
Chikwera
Muhushangazhi hwemugodhi, chikwera (In Mines, a Man carrying skip) izwi rinoshandiswa kududza chivakwa chinoshandiswa kutakura vanhu vanopinda pasi pemigodhi. Chikwera chinenge chakarembedzwa patambo yakagadzirwa ne steel uye chinofamba panjanji dzesimbi dzinodzika pasi pemugodhi. Njanji idzi dzinobatsira kuti chikwera chisazeya kana kurovera kumadziro emugodhi pachinodzika nokukwira.
Chikwera chihombe chinokwanisa kutakura vanhu vanodarika makumi maviri, 20. Zvakare chikwera chigona kuvakwa chiine mudurikidzanwa kuti chitakure vanhu pasi nepamusoro.
Tambo dzinotakura chikwera dzine mitemo yokuti dzinge dzichiongorworwa kuti dzichakasimba here zvichitevera mitemo yehurumende. Izvi zvinoitwa nokuda kwenjodzi yokuti tambo dzinokwanisa kudambuka chikwera chakawira mugomba vanhu vafakuvara kana kufa.


text:
Muchaneta Chimuka
GORE rino Zimbabwe ingangowana goho refodya yerudzi rweVirginia makgs ari pakati pe183 miriyoni ne194 miriyoni iro rinova rakaderera kana zvichienzaniswa neremwaka wapera raive nemakgs 216 miriyoni. Chamangwiza wekambani yeTobacco Industry and Marketing Marketing Board (TIMB), Dr Andrew Matibiri, vanoti gore rino goho refodya rakaderera nechikamu che10-15% izvo zvakakonzerwa nekusanduka kwemamiriro ekunze uko kwakakanganisa varimi. Vakataura mashoko aya svondo rapera muHarare pavaimema misika yefodya inosanganisira Tobacco Sales Floor, Premier Tobacco Auction Floors, Boka Tobacco Auction Floors neContractor Zimbabwe Leaf Tobacco segadziriro yekuvhurwa kwemwaka wekutengesa svondo rino neChitatu.
Sachigaro weTIMB, Mai Monica Chinamasa, vakatsinhira kuti mwaka wefodya wa2014/15 wange usina kumira zvakanaka.
“Mvura haina kunaya zvakanaka zvinova zvaita kuti mwaka uno uve nemusiyano nemimwe saka chatove chitsvambe kwatiri kuti tibvume kuti nyaya dzekusanduka kwemamiriro ekunze dziriko uye dzinogona kukanganisa goho.
‘‘Tinotenda kuti varimi vakaramba vakashinga muminda yavo uye vachirimo vachiita basa,” vakadaro Mai Chinamasa.
Zvakadaro, Dr Matibiri vanoti huwandu hwefodya iri kudiwa kumisika hwaramba hwakafanana neyaidiwa gore rapera anove makgs 230 miiyoni.
“Gore rapera, huwandu hwefodya yaidiwa hwaive makgs 230 miriyoni asi takakwanisa kutengesa fodya yedu uye gore rino huwandu hwefodya iri kudiwa hwangoramba hwakadaro zvinoreva kuti kunotogona kuve nemakwikwi ekutengwa kwefodya zvinogona zvekare zvichiita kuti mitengo inge iri pamusoro,” vakadaro.


text:
Hutapiri
Hutapiri (concentration in English) zvinoreva huwandu hwechiri kutsvakwa mudutu rezvinhu zviri kutarirwa. Kana gold ichicherwa chitofu chinobuda kumugodhi chinokwanisa kunge chine hutapiri hunoita 2 gram/tonne. Panozosvika kunatswa kuReserve Bank chidhinha che gold chinenge chava nehutapiri hunoita 99% zvichikwira.
Mutape zvinoreva izvo zvinobatwa zvinenge zvawedzerwa hutapiri nemitowo inopatsanura mambara kubva kuchitofu. Mutape une hutapiri hwemuchegwa nesimbi hwakawanda kudarika chitofu kana mambara.


text:
Skweya
Muchidzidzo chePimanyika (Geometry), skweya (Square) chiumbwa chine mativi mana ose akaenzana negonya ina dzose dzakaenzana. Skweya riri mumupanda wegonyaina.
Pimamuganhu neNharaunda[chinja | edit source]
Pimamuganhu yeskweya rine mativi akareba nhambwe K inowanikwa netsazaniso inoti:
Pimamuganhu, P = 4.K,
uye Nharaunda yeSkweya inowanikwa netsazaniso inoti:
Nharaunda, A = K2
Zvifaniro zveSkweya[chinja | edit source]
Skweya iri mumupanda wegonyaina tsazamativi neruramamakonyo, saka zvinoreva kuti ine zvose zvifaniro (properties) zviumbwa zviviri izvi; sokuti:
- Guramakonya mbiri dzinochekana negonya re 90o uye dzinochekana kuita zvikamu zviviri zvakaenzana.
- Guramakonya dzeSkweya dzinocheka makonya muzvikamu zviviri zvakaenzana.
- Mativi akatarisana eSkweya akaenzana uye akati sambamba.
- Guramakonya mbiri dzeSkweya dzakaenzana
- Makonya ose ari mana eSkweya akaenza ari 90o


text:
Zuva
Muzvidzidzo zvinoti: taranyika; jekanyika; fundoyetsimba; Zvechadenga, zuva imhando yenyenyedzi iri pakati peGumbapamwe reMushana. Zuva rine hujoto hwakakwira zvokuti mbato irimo inoshanduka kubva pakuva mwando unopisisa kuenda pakuva inonzi plasma kuEnglish. Plasma imhando yomusandu ine mwando unopisa zvakanyanya zvokuti maatomu anoshanduka kuva maayoni.
Pimadanho reZuva rine nhambwe yakareva 1,392,000 km, zvichireva kuti zuva akakura zvakapetwa ka 109 kana richienzaniswa neEarth.
Kudzikatirwa kwezuva (Eclipse of the Sun) kunoitika kana mwedzi uri pakati pezuva neRinopasi zvose zvakanangana zviri pamutsetse wakati twasa. Chinoitika ndechekuti mirazvo yezuva inodzikatidzwa nemwedzi yotadza kusvika panyika pane Rinopasi. Nzvimbo dzinenge dzaitika izvi dzinoita rima kunze kugotanga kutonhorera, shiri dzoenda kunovata dzichiti kwadoka.
Kurerutsa Mutauro[chinja | edit source]
- Nhasi zuva rinogangarika: today the sun shines in a cloudless sky.